text:
ATUALITÂT - Diaspore: si rivaraial a gambiâ?
O sierìn cun Dicembar il prin an de rubriche fisse dedicade al Friûl fûr dal Friûl. Ta chescj 11 numars o vin cirût cun scletece di stiçâ il dibatit e di frontâ, cence condizionaments, la galassie complesse de emigrazion, che e va plui in là dal tradizionâl associazionisim, pontant plancut plancut a proponisi midiant de Rêt e no dome. Se ca e là no mancjin lis ocasions di incuintri e di inovazion propositive, al displâs dîlu e soredut tornâ a dîlu, che in gjenerâl la situazion e je ferme. Lassant pierdi lis solitis declarazions retorichis e nostalgjichis, cjapât at des dificoltâts (gambiament gjenerazionâl, personalisims, conflitualitâts inrusinidis, competizion regressive, e vie indevant…) pôc si môf.
Par gambiâ i vûl olsât e coragjo, par sfantâsi e po trasformâsi intun faldon butât in cualchi archivi storic, a bastin il cidin e la sotanance oportunistiche e omogjenizante.
Dal sigûr no sarìn noaltris a gambiâ il sisteme, ma no tirarìn il cûl indaûr e se o podarìn dâ un contribût al rilanç de furlanetât tal Mont, lu fasarìn. No volaressin plui scrivi e dî “dut di tornâ a scomençâ”, ma “plui puint, plui ponts e mancul sorestants”. O volaressin contribuî a fâ sù puints tra furlans, e doprâju par butâ lis rêts par comunicâ in maniere facile, cun entusiasim e trasparence, ce che al sucêt ator e ce che al à voie di vê il Friûl fûr dal Friûl. O volaressin viodi tancj ponts di incuintri furlans tal Mont, incuintrâ mancul sorestants (presidents e delegazions) ma plui feminis e oms, fantatis e fantats, judâju e jessi judâts a fâ sù une identitât furlane plui vivarore, come la nestre bandiere!
Bon Nadâl a ducj voaltris/noaltris Furlans tal Mont, in taule bessôi, in famee o cui amîs mangjait e bevêt tipic furlan, e cussì la Patrie us somearà mancul lontane parcè che in cuasi dusinte stâts dal Mont o savarês che al sarà simpri cualchidun che al brindarà, al mangjarà e al fevelarà plui o mancul come voaltris!
Daniele Martina


c: text/html

text:
Storie Moderne
Cun le peraule 'Storie Moderne si ûl intindi chel periodo di timp che al scomence cun la fin de Etât di Mieç ( atôr dal 1453 o ancje tal 1492 cun la Scuvierte des Americhis ) par finî atôr de fin dal secull XVIII o i prins agn dal secul XIX.Chest periodo al è caraterizât de formazion dai Stâts nazionâi in Europe.Le storie moderne al è considerât il periodo dai acadiments politics pui impuartants , che an puartât a le societât contemporanee.
[cambie] Cronologjie
- prime metât dal '400 - nassite Umanesim
- 1440 - Laurinç Valla al mostre le falsitât de donazion di Costantin
- 1448 - Johann Gutenberg al invente le stampe a caratars mobils
- 1453 - Costantinopoli , le Istanbul di uê , cole in man ai Turcs Otomans.
- 1454 - Pâs di Lodi. L'Italie cognos un periodo di pâs.
- 1456 - Guntemberg al stampe une copie de Bibie.
- 1462 - Al nâs il prin Mont di Pietât , fondât dai Francescans a Perugje.
- dal 1470 al 1473 difusion de stampe.
- 1483 - Nassite di Martin Luter.
- 1492 - Cristoful Colomp scuviarç le Americhe. Al mûr Laurinç dai Medici a Florence. Fin dal periodo di pâs scomençat cun le pâs di Lodi. I arabos vegnin parâs vie da Grenade e da l'Europe.
- 1494 - Carli III , re di France , al concuiste Milan, Il frari Jaroni Savonarole
alçe su i florentins cuintri la siorie dai Medici e al cjae le citât di Florence.
- 1497 - Jaroni Savonarole , daspo vê criticât il Stât de Glesie , ven copât dai florentins , che vevin pore di piardi il cumierç vantagjôs cun il Pape.
- 1499 - Luduì il Môr scjampe da Milan , lassant il Ducât in man ai francês.
- 1500 - Nassite di Carli d'Asburgo ( clamât pui tart Carli V. Ferdinant II di Aragone e Luîs II concuistin il Ream di Napul.
- 1499/1503 - Cesar Borgia al crê une dominazio personâl in Romagne.
- 1503 - Al mûr pape Alesandri VI . La fortune di Cesar Borgia scomençe a vignî di mancul.
Devente pape Julius II.
- 1504 - Fin de disconcuardie jenfri i francês e i spagnui par il contrôl de citât di Napul.
Al ven firmât l'armistizi a Lion.
- 1507 - Al mûr Cesar Borgia.
- 1508 - Nassite de Leghe di Cambrai formade dal Stât de Glesie , France e Spagne cuintri Vignesie.
- 1509 - Vignesie piart la vuere cuintri la Leghe di Cambrai.
- 1510 - Julius II promôf le Leghe Sante in contrastâ i francês. Le Leghe Sante je formade da Vignesie , Spagne , Svuizare e Ream Unît.
- 1512 - Restituzion di Milan a Massimiliano Sforza.
- 1513 - Niculau Macchiavelli al scrîf "il Princip".
- 1515 - Albert di Magdeburgo compre il rôl di vescul di Magonza par 10.000 monedis di aur.
Francesc I re di France scomençe le invasion de Lombardie.
- 1516 - Erasmo da Rotterdam publiche il Gnûf Testament in lenghe greche . Carli V al devente Re dal Ream di Napul , ereditât da bande di sô mari Gjovane di Aragone e Castilie.
- 1517 - Martin Luter al tache parsore de puarte de Catedrâl di Wittemberg lis sôs 95 tesis.
- 1519 - Cun le muart di Masimilian I , sô nevôt Carli V ven elezût imperatôr.
- 1521 - Pape Leon X scomuniche Martin Lutero . Par rispueste , Lutero bruse la bole papâl di scomun iche di front dai sôi students. Diete di Worms . Lutero ven bandît de leç.
Il princip Fidri III di Sassonie met in scene un rapiment di Lutero , par puartalu tal sô cjscjiel e falu restâ in Gjermanie . Scomence la vuere jenfri Carli V e Francesc I.
- 1522 - Martin Luter publiche la Bibie in lenghe todescje .
- 1525 - Francesc I al e' presonîr di Carli V.
- 1524/1525 - Rivolte dai contadins todescs , che vevin intenzion di sparniça lis ideis di Lutero , Ma Luter stês , consêe i princips todescs di disterminâ i contadins. Le rivolte ven scjafojade tal sanc.
- 1526 - Francesc I ven liberât sore la rinuncie de lis pratesis parsore Milan.
Nassite de Leghe di Cognac aleance jenfri Vignesie , le France e il Pape cuintri l'imperatôr .
- 1527 - Indrî VIII domamde il divorzi cun Catarine di Aragone par sposâ Ane Bolene.
Invelegnât de sielte dal Pape di jentrâ te Leghe di Cognac , Carli V invât Rome .
- 1529 - I princips todescs riunîs a Spira , decidin di lâ daûr lis ideis di Martin Lutero.
Viene ven asediade de bande dai turcs otomans . Pâs jenfri France e Spagne a Cambrai.
- 1530 - At di sotanance de bande dai Stâts talians a Carli V . Carli V ven incoronât a Bologne da Pape Clement VII.
- 1533 - Indrî VIII oblêe i vescui inglês a anulâ il sô matrimoni e a sposâ Ane Bolene .
- 1534 - Indrî VIII cun l' "At di supremazie" si proclame capo de Glesie inglese . la Glesie Anglicane.
- 1535 - Thomas Moore ven acusât di tradiment de bande di un tribunâl inglês par no jessi atignît ae reforme anglicane.
- 1536 - Daspo jess scjampât da diferents stâts Zuan Calvino si ferme a Gjnevre , dulâ al fonde il Calvinism.
- 1537 - Sant Ignazi di Loyole fonde la Compagnie di Jesus pui conossûs sot dal nom di gjesuîts.
- 1542 - Pape Pauli III riorganize il tribunâl de Incuisizion.
- 1543 - Niculau Copernic elabore la teorie eliocentriche , sarès a dî la teorie che dîs che la Tiere zire atôr dal Soreli , jentrant in contrast cun le Glesie catoliche.
Francesc I strenç une aleance cun i Turcs Otomans par fermâ Carli V .
- 1545 - Inizi dal Concili di Trent
- 1547 - A Francesc I sucêt sô fî Indrî II .
- 1530/1555 - Vuere jenfri i princips todescs luterans e catolics.
- 1553 - Marie Tudor dite ancje la "sanganarie" devente regjine d'Inghiltere.
- 1554 - Marie Tudor spose il princip ereditari spagnûl Filip (che al deventarâ Filip II) .
- 1555 - pâs di Auguste I princips todescs puedin sielzi la proprie religjion , i sotàns scuegnin sielzi la religjon dal lôr princip. Fin de unitât religjose europeane e fin dal sium di Carli V di formâ un Imperi cristian come chel di Carli il Grant.
- 1556 - abdicazion e division dal imperi di Carli V .
- 1557 - L'esercit di Filip II al e' vincitôr cuintri la France a San Cuintin . Cuesim I al cjape Siene .
- 1558 - a Yuste al mûr Carli V .Mûr ancje Marie la sanganarie , Elisabete I devente regjine.
- 1560 - Carli IX devente re di France.
- 1561 - Filip II (sucesôr di Carli V) puarte la capitâ da Valladolid a Madrid .
- 1562 - Il duche di Guise . leader dai catolics francês , al fâs copâ a Vassy centenârs di ugonots. La capitâl de Savoie ven spostade da Chambery a Turìn .
- 1563 - fin dal Cocili di Trent .
- 1571 - Batae di Lepanto . Finîs l'espansion dai Turcs.
- 1572 - Idrî di Borbon e Margherite di Valois si sposin. Copadice di calviniscj francês in te gnôt di San Bartolomiu.
- 1574 - Indrî III , fradi di Carli IX , al devente re di France. Idrî III fâs copâ il duche di Guise (Idrî III al jere calviniste).
- 1578 - Filip II nomêe Alesandri Farnês governatôr dai Paîs Bâs spagnûi .
- 1579 - lîs provincis setentrionâls dai Paîs Bâs spagnui si distachi da chês meridionâls.Le Olande si declare indipendente de Spagne.
- 1580 - Daspo la muart dal re dal Portogal Indrî I, Filip II puarte insomp le anesion dal Portogal.
- 1584 - Mûr il zar Ivan il Teribil e par le Russie scomence un periodo di sdavàs .
- 1587 - Elisabete I fâs tajâ il cjâf a sô cusine Marie Stuart.
- 1588 - Filip II mande la sô flote , le Invencibile Armada cuintri Elisabete I par punizion , par vê tajât il cjâf a sô cusine Marie Stuart. Ma l' Invencible Armada ven batude e scomence la paronance inglese parsore i mârs.
- 1589 - Indrî III ven copât da un frari domenican .
- 1593 - Indri di Borbon si convert al catolicesim e devente re di France cul non di Indrî IV.
- 1597 - Emanazion dal Edit di Nantes de bande di Indrî IV , che sancìs la libertât di religjon ai ugonots , Fin de vueris di religjon in France .
- 1600 - Fondazion de Companie Inglese des Indiis Orientâls.
- 1602 - Fondazion de Companie Olandese des Indiis Orientâls.

robotstxt: allowed

filter: keep


text:
Peste Nere
Cu la peraule 'Peste nere o ancje Muart nere ,si fevele de epidemie che ,jefri dal 1347 al 1352,al a corût ator di dute l' Europe copant amancul un tiarç de popolazion dal continent.Si sa che ancje te Asie e tal Orient son rivadis epidemiis compagnîs,fasint pensâ a une epidemie di puartade mondiâl.
Si sa che,pui o mancul,le popolazion de Europe jere ae epoche,atôr di 75-80 milions.Le peste nere a fât 25-30 milions di muarts. In te Etât di Mieç jere doprade le peraule grande pestilence .Scritôrs danês e svedês forin i prins a doprâ le peraule muart nere (mors atra sarês a dî muart sbalsamade).Le peraule Nere e je stade zontade par spiegâ lis suferencis e il terôr di cheste epidemie in tal 1347-53.
In tal 1832 il miedi todesc J.F.K Hecker cjape cheste definizion in un sô articul parsore le epidemie di peste dal 1347-53 clamât La Muart nere,publicât tal periodi di une epidemie di colere.Cheste definizion,alore ,je stade une vore doprade.Lis peraulis Black Death e Schwartzer Tod forin dopradis,sore dut in tes bandis dula' si fevele inglês e todesc par intindi le epidemie d peste dal XIV secul.
Le peste je causade dal bateri Yersinia pestis trasmitude al om traviers des pulçs des surîs e des pantianis.


text:
Storie de Mesopotamie
Il teritori de Antighe Mesopotamie corispuint pui o mancul,a chêl atuâl de moderne Republiche dal Irak. Le Mesopotamie no jere definide par frontieris naturâl,e a continuâl a slargjâsi rivant fin al Iran di uê,tal est,ae Sirie a ovest ,e ae regjon turche de Anatolie tal nord.
Le storie des primis popolazions che an abitât cheste tiare,pues jessi tirade travers dai ritrovaments di tocs di ceramiche in lûcs come Samarre , Tell Hassune,e Tell Halaf.
Ma le storie di cheste regjon di fat scomençe tal periodi Uruk,cu le vignude dal popul dai Sumêrs. Le storie di cheste civilizazion pues jessi dividude in doi:
il periodi sumêr,e il periodi semite. Il prin periodi al e' dividût in periodi predinastic e periodi de prime dinastie,dividût ancje chel in tre. Le epoche semite invezit,scomençe cu le dinastie arcadiane.


text:
Budisim
Il budisim al è une religjon e filosofie basade sui insegnaments dal Buddha Śākyamuni (Siddhārtha Gautama), ch'al vivè probabilmentri in tal cuint secul p.d.C. Il Budisim si spandè par l'antîc subcontinent indian intai cinc secui daspò da la muart dal Buddha, e si difondè te Asie centrâl, sudorientâl, e orientâl intai doi milenaris daûr. Vuê, il budisim al è dividût primariamentri in trê tradizions: Theravāda (Sanscrit: Sthaviravāda), Mahāyāna, and Vajrayāna. Il budisim al continue a atrai seguaçs in dut il mont, e, cun cirche 350 milions di aderents, al è considerât une da lis grandis religjons dal mont.
Un Buddha al è une persone che si pense che al vebi scuvierzût la vere nature de realtât a traviers di agns di studi, meditazion e investigazions de svariadis pratichis religjosis dal so timp.


text:
Istât
La istât e je une des cuatri stagjons tal emisferi temperât. Dal pont di viste astronomic, la istât a scomence ai 21 di Zugn (solstizi di Istât) e a finìs ai 22 di Setembar (ecuinozi de Sierade); dal pont di viste meteorologjic, invezit, a scomence ai 1 di Zugn e a finìs ai 31 di Avost. In chest periodi, inte zone artiche, e je une iluminazion par dut al dì (24 oris); intal emisferi boreâl lis gnots a son plui curtis des zornadis, e par chest il clime al è plui cjalt, mentri tal emisferi austrâl al sucêt il contrari, e difat in chest periodi al è unvier.
La peraule istât e ven dal latin aestas, di aestus = calôr.


text:
Distret di Fürstenfeld
Il distret di Fürstenfeld (targhe automobilistiche: FF) al è un dai distrets dal stât federât austriac (tod. Bundesland) de Stirie/dal Staiar.
Al è ulteriormentri divisibil in 14 comuns (tod. Gemeinden) - di chescj, 1 al è une "citât" (tod. Stadt); 2 a son "comuns cun derit di marcjât" (tod. Marktgemeinden). Di seguit la liste dai comuns.
[cambie] Citâts
[cambie] Comuns cun derit di marcjât
[cambie] Comuns
- Altenmarkt bei Fürstenfeld
- Bad Blumau
- Großsteinbach
- Großwilfersdorf
- Hainersdorf
- Loipersdorf bei Fürstenfeld
- Nestelbach im Ilztal
- Ottendorf an der Rittschein
- Söchau
- Stein
- Übersbach


text:
Nô o sin chei dal burca.Publicât da il crot il lunedì, marzo 08, 2010
O ai simpri cjatât lis polemichis fatis in Italie par improibî il burca une stupidade.
Intant ca di nô nol è che al sedi un grant probleme par vie che no son tancj i imigrâts musulmans che a rivin des nazions dulà che si lu dopre.
Ma la cuestion vere e je une altre.
Dut ce che si dîs cuintri il burca al sarès fat pe emancipazion feminine des imigradis, par che deventedin libaris e no sotanis dal om.
Po ben se o lin a cjalâ la classifiche mondiâl des paris oportunitâts o viodin che la Italie e je 77esime, la ultime, o cuasi de Europe e dai paîs siôrs.
La reson e stâ tal fat che ca di nô lis feminis no rivin tai puescj di comant. A van ben dome come cui e tetis di mostrâ pe television.
Crodêitmi, chei dal burca o sin nô.
9 coments:
-
Chê da burka o dal vêl a é in discussion ancje in France e in Belgjo.La mê femine che a é a pene tornade de Arabie Saudite, il paîs indulà che rivant al aeropuart lis feminis a scuegnin comprâsi un vistît che ur nascuindi le feminitât e indulà che par no stâ in companie des feminis a no 'nd é traspuarts in comun e a bisugne cjoli un taxi. Alà, miôr lâ ator acompagnadis da un om e mascaradis si nó a tu puedis fâcji bastonâ de polizie religjôse che a é autorizade a fâlu come se a no tu sieris il negozi aes oris des preieris (5 x in dí) o ben sa tu guidis une machine se a tu sês une femine:-)
O crôt che nissun al vedi fastidi di viodi une arabe lâ ator come tal medio evo.Semai, a si lis considere come lis cjargnielis vistidis di nêri (Parcé che di spès in luto) e cul cjâf cuviert da un façolet, che a si incuintravin ancjemó a Udin che a nol é tant. Le quistion a puès deventâ plui pesande cuant che le nestre libertât a no sarà plui le stesse tal câs che le difarence di numar a sedin lis nestris feminis che a scuignin vistîsi come lôr e no lôr a viestîsi come nô. Al baste bielzà dome un fanatic, e in tune scuele, a si tire vie il crucifís.Le quistion a é simpri chê.A si scomence a tolerâ chest, e po a si à di tolerâ dut il rest. Sun tun âltri sogjet, un grum distant, cjapin i gay, che a nol é tant a si clamavin fenôi,a 'nd é simpri stâts e simpri a in saran, ma cumó, cu le tolerance, e an il dirit di sfilâ tes gay parades e vie indenant. Cierte int, e di sigûr, cierts fruts, a si sintin bielzà andicapâts di no jessi gay ancje lôr. Alore,in cierts paîs indulà che a an bielzà il dirit di maridâsi ce reclamino cumó? -Il dirit di adotâ fruts! Nissun nol é pront a crodi che doi oms a no adotaran frutis ma dome fruts e vice versa paes feminis.Piês, in Olande a 'nd é bielzà un partît politic che al pivete par dâ il dirit ai adultos di fâ sès cui fruts!
Su le quistion des statistichis, bisugne viodi cun ce elements che a son stadis fatis. In Americhe, i parametros a no son come in Europe.Baste viodi lis statistichis sul ben vivi che a dan Zurigo e Copenhaeghen come capofile.Ma cui îsal ch'al larès a stâ in chês sitâts? Dutcâs, propit chiste setemane, su Euronews a cjacarin dome di chel; De paritât des feminis in Europe. E ce disino sù chest? Po ben, che le disparitât jenfri i salaris des feminis e dai oms, in Italie a é une des plui bassis d'Europe che, a disin, a é dal 5%. In France a é dal 18% e in Spagne e in Grecie immó di plui.
Mandi.
-
Il probleme des feminis in Italie al è che no rivin ai puescj di comant!
Cjale tropis che a son lis laureadis e tropis che a son chês che a rivin a la dirigjence di alc. Il risultât al è sconfuartânt.
Prove a pensâ tropis parlamentaris, tropis presidentis di regjon, tropis ministris, tropis sindics, tropis primaris di ospedâl, tropis retoris di universitât che a son!
Se dopo tu vâs tal privât, tes bancjis, tes aziendis, tropis sono lis diretoris e lis manager?
Ma ae fin dut chest nus somee normâl, par chel o dîs che il nestri biel burca invisibil lu metin ancje nô a lis nestris feminis...
Su la cualitât de vite di Zurîch e Copenaghen, viodint che Gurize a jere ai prins puescj in Italie un mio amì bisiac di Monfalcon mi à domandât cui che al è chel mat che al larès a stâ a Gurize...
-
Biele chê di Gurizie:-)
O crôt che su le quistion de burka, lis talianis a si la metin dibessolis a partî dal moment che a si maridin parcé che a an avonde da fâ cu le famee par lâ a fâ pulitiche. Invezit, propit Iar a Vignêsie o viodevi che tal art, a son ben representadis e tal ûltin Art Laguna , lis plui bielis oparis a jerin fatis daes feminis. O ai contât a vôli, amancul trente a cuarante par cent.Daspó, lí ch'o stavi, o viodevi i neons rós daes sûrs Ramonda ogni dí e ogni gnot e no puès crodi che chês a vedin mai vût la burka o che a vedin le voe di metile une dí.Dutcâs, a nol bisugnarès finî par fâ come in Americhe che par vê une percentuâl di nêris tal cine, a si scuegni fâ une leç par obleâ a metiu ancje cuant che a no coventin, o ben, juste parcé che a son in te leç ancje se a no an nissun merit o nissune capacitât.
Mandi
-
-
Solo ora leggo. Tanta retorica, quasi stupida. Ma vivete nella società o solo ci passate sopra. All'interno della comunità/famiglia le donne hanno sempre gestito/comandato. Con tatto, con discrezione, ma sempre deciso loro. Ora fanno e disfono come voglione. Basta che uno si guardi in giro e se è sposato analizzi il rapporto con la propria moglie per vedere chi gestisce/comanda. Tutto il resto sono chiacchere pour parler
-
Velu! Brâf! Lis feminis sposadis a cjase che tant a comandin lôr!
Tu rindis plui fuarte la me opinion che chel talian al sedi un "probleme culturâl". La cuestion e je (baste viodi i confronts cui paîs "avanzâts"), ma no ven percepide. La Italie al è un paîs moderni e une vore indenant in tantis robis ma, tal stes timp, e à dute un schirie di ritarts culturai di cheste fate.....
-
Evidentemente è difficile voler analizzare dei fenomeni sociali complessi come il rapporto uomo/donna/lavoro con superficialità e in poco spazio. Nei millenni la società si è data delle regole secondo l'attitudine di ogni essere umano. La donna fa meglio dell'uomo "quasi" in tutti i campi, ma non può fare tutto e allora la società gli ha dato il compito/lavoro più importante/gratificante che sia. Provvedere alle generazioni future. Lo ha sempre fatto. Oggi nei paesi così detti sviluppati la donna copre ruoli che un tempo erano occupati esclusivamente dall'uomo, e, dove può, forse, con maggior successo. Ma, in quelle società chi provvede alle generazioni future? Provvede la società stessa tramite lo stato? Fra quante generazioni si riuscirà a capire se questo è bene o è male?
-
-


text:
7 di Fevrâr
Il 7 di Fevrâr e je la 38° zornade dal Calendari Gregorian. A mancjin 327 zornadis pe fin dal an (328° se l'an al è bisest).
[cambie] Acjadiments
[cambie] In Friûl
- 1945 A Porzûs parsore Attimis, un grup di partigjans gapiscj de Brigade Garibaldi al rive te malghe. A vegnin copâts vincjeun partigjans de Brigade Osôf. Chest fat al è cognossût in dute Italie come 'Ecidi di Porçûs'.
[cambie] Vie pal mont
[cambie] Nassûts vuê
- 1478 - Thomas More scritôr, filosof e politic inglês († 1535)
[cambie] Muarts vuê
[cambie] Fiestis
[cambie] In Friûl
[cambie] Vie pal mont
[cambie] Religjosis
- S.Ricart re


text:
In bande de relgjon uficiâl a son lis religjons dai imigrâts (par esempli judeus, egjizians, africans e v.i.).
2008-06-30
RELIGJONS PECRISTIANIS A AQUILEE
In bande de relgjon uficiâl a son lis religjons dai imigrâts (par esempli judeus, egjizians, africans e v.i.).
2008-06-26
LA LENGHE LATINE
Il latin fevelât de int al è un pôc diviers di chel scrit, che al è avonde regolâr e cristalizât: il fat che al tachi a jessi fevelât in ducj i teritoris sot de influence di Rome e di tante int che no jere di marilenghe, al fâs che in ogni zone si lu feveli intun mût diviers, che al va daûr des lenghis dai popui di prime: par cualchi aspiet e je dome cuistion di acent, par cualchi altri (e simpri di plui lant indevant cul timp) a son pardabon trasformazions di suns, di struturis gramaticâls, di significât des peraulis, di costruzion des frasis.
Cun di plui la espansion dal latin e va indevant secui e intant la lenghe e cambie: lis primis zonis concuistadis a cognossin un latin arcaic, lis ultimis dome un plui gnûf.
Dutis lis varietâts dal latin a puedin ancje influençâsi tra di lôr: la presince di citâts cuntune economie vive, di stradis ben tignudis o di liniis comerciâls par tiere o par aghe a puedin fâ viazâ ancje elements linguistics dentri di ciertis zonis ben colegadis. Po dopo, massime dopo de fin dal imperi roman tal V secul d. di C., la jentrade impuartante di diferents popui no latins, e nancje latinizâts (par esempli gjermanics, slâfs, araps...), e divît ancjemò di plui lis tessaris dal mosaic neolatin.
Mape des varietâts neolatinis vuê in Europe (di commons.wikimedia.com).
2008-06-23
IL FRIÛL E LA AMINISTRAZION ROMANE
Par desenis di agns , e anzit par secui, la costruzion e il mantigniment des stradis a son stâts ativitâts un grum impuartantis, che a garantivin la dinamicitât de economie dal Friûl inte republiche e po dopo tal imperi roman. Dispès lis grandis stradis a levin parsore di percors za preistorics e protostoriscs, e tantis voltis ancjemò lis stradis di viis di comunicazion di vuê a van daûr de stesse linie (imagjin di www.itcmarchetti.net).
Aquilee e je il centri di podê no dome su la campagne tor ator, ma ancje di ducj i paîs (vici) de zone, cul timp ancje su chei dal Cjars e de Istrie.
Tal 89 p. di C. i aquileiês a àn ancje la concession de citadinance romane, in premi par no vê combatût cuintri di Rome te vuere sociâl, e uns cuarante agns dopo altris trê centris dal Friûl a cjapin simpri plui impuartance: a son Concuardie, Zui e Cividât, che a passin di vici de campagne aquileiese a municipia: ur ven ricognossude la cundizion di citâts autonomis.
Il forum di Zui
La forme aministrative e somee avonde chê di Rome: lis autoritâts plui altis de citât a son i duumvirs, che a corispuindin in piçul ai doi consui, che a àn dongje di lôr la curie, che e je un consei che al corispuint in piçul al senât.
2008-06-22
AQUILEE TE SUAZE DAL DOMINI ROMAN
Tal moment de fondazion, in senât si resone se la gnove citât di Aquilee e vedi di jessi une colonie romane o une colonie latine: il fat che e sedi dongje dal mâr e intun pont strategjic une vore impuartant al pues fâ sielzi il dirit roman, par che Rome e puedi controlâle in maniere direte; di chê altre bande se e e ves di jessi une colonie romane al sarès dificil aministrâle ben, par vie che e je une vore lontane e pe stesse reson i siei citadins no podaressin esercitâ ben i lôr dirits politics, stant che par votâ o par fâsi votâ si scuen lâ par fuarce fin a Rome. Duncje si sielç che Aquilee e sedi une colonie di dirit latin: la decision e je razionâl e si juste ben su lus dibisugnis de zone.
Il forum di Aquilee: al jere la place principâl, il centri de vite comerciâl, juridiche e politiche de colonie.
Cun di plui in Friûl a son fatis assegnazions personâls di tieris (sui 17 etars par ogni soldâts, sui 33 par ogni centurion, sui 47 par ogni cavalîrs) ben distribuidis e une vore gjenerosis e no si lassse il teritori tant che ben public permetint che i plui fuarts e plui prepotents si insiorin parant vie i plui puars.
Denari italic dai popui aleâts che si son rivoltâts cuintri di Rome te vuere sociâl (dal 90 al 88 p. di C.). Si pues lei ancje la leiende "ITALIA" in oposizion al domini di Rome.
A Aquilee invezit, dopo dai prins agns di grandis fadiis pe fondazion e pal implant di culturis, e je la prospetive di fâ rindi un teritori che fintremai in chel moment al è stât lassât salvadi e il cumierç che al rive di Nord e di Est (ambre, piels, sclâfs e metai) di Sud e di Ovest (tiessûts, aliments, vin, vueli, prodots artesanâi) a sburtin avonde la economie.
Anforis romanis come chestis (che però a son dal II o III secul d. di C.) cjatadis tal mâr di Grau, al testemonein i trfics comerciâi che a fasevin di Aquilee une citât une vore siore. (foto di www.grado-online.net)
Par chest, cuant che a vegnin vueris civîls in Italie par otignî la citadinance romane par ducj i italics (90-88 p. di C.) o tra personalitâts politichis che a volevin il podê assolût (massime tal 49-44 p. di C. tra Cesar e Pompeu, e tal 31 p. di C. tra Otavian e Marcantoni), i aquileiês no àn interès a jentrâ masse tes contesis e a àn pôcs o nissun dam di chei acjadiments.
2008-06-12
LA STRUTURE POLITICHE E SOCIÂL ROMANE
La liende e conte che Rome e nas tal 753 p. di C. (ma a son ancje altris datis daûr di altris tradizions) tant che monarchie, che e dure scuasi doi secui e mieç cuntune sucession di siet rês, e che tal 509 p. di C. il sisteme al ven voltât in republiche. Te republiche la autoritât plui alte, ancje militâr, e je tignude dai doi consui, che si elein ogni an: ducj i oms romans, patrizis (i aristocratics) e plebeus, a puedin votâ, cuntun sisteme che al jere fondât su la struture dal esercit, ma a puedin jessi elets dome i patrizis e cun di plui ancje il pês dai vôts al è sproporzionât: chel dai siôrs al conte une vore di plui di chel dai puars. I consui a àn in bande un consei, il senât, formât di anzians e di cui che al à za vude une incarghe publiche avonde alte tai agns prime. In câs di pericul une vore fuart i doi consui a nomenin un unic ditatôr par sîs mês e a deventin siei subordenâts.
Il forum di Rome, centri de vite politiche, judiziarie e econemiche romane: pe sô impuartance al à vût une vore di intervents in timps diferents e vuê il so aspiet al pues someâ caotic al visitadôr inespert.
Dal 367 p. di C., daûr di scuintris internis par vê riformis, si acete che ancje i plebeus a puedin jessi elets consui; cun di plui e nas la figure dai pretôrs, che a direzin la ativitât judiziarie par un an e che in timp di vuere a puedin ancje comandâ un esercit, e chê dai censôrs, doi elets ogni cinc agns, che a àn di tignî lis listis dai citadins dividûts in cens daûr de lôr ricjece e ancje di fâ la liste dai senatôrs.
Statue di bronç di Lucius Iunius Brutus, un dai doi prins consui de republiche di Rome, tai Museus Capitolins di Rome.
Po dopo a son ancje lis incarghis dai tribuns de plebe, che in teorie al à di garantî i dirits dai plui puars e che a àn dirit di veto su lis propuestis di leçs, dai cuestôrs, che a judin consui e pretôrs soredut te aministrazion economiche, dai edîi, che a viodin de manutenzion des costruzions publichis, des stradis e che a organizin i spetacui e lis fiestis.
I spetacui publics a jerin une manifestazion impuartante de societât romane. In chestis lums dal museu di Aquilee (www.museoarcheo-aquileia.it) si pues viodi figurâts trê esemplis: il combatiment tra gladiatôrs, la mascare di teatri e il cjar pes garis tal circ.
Cui che al è stât consul o pretôr, finît il mandât, in plui di jentrâ tal senât al pues vê il comant suntune provincie, ven a stâi suntune tiere concuistade ai nemîs e sometude al podê dal stât: cuant che il Friûl al finìs sot de influence romane lis provinciis a son
Dut il teritori tra lis Alps e il flum Rubicon al è stât provincie par nancje mieç secul, dal 81 p. di C. al 42 p. di C.: in cheste dade di timp Aquilee e je ancje une des citâts che a podevin fâ di centri di podê de provincie.
Tal 42 p. di C. la provincie de Galie Cisalpine e je abolide e si fisse che i confins de Italie a rivin fin aes Alps.
Tes provinciis al è une vore facil che, pe coruzion des autoritâts, si lassi libaris di cualsisei abûs compagniis di privâts (i publicans) che a àn di fâ oparis publichis e soredut di tirâ i tribûts.
LA SOCIETÂT
La societât romane, in origjin fate di pastôrs e di contadins e a man a man disvilupade in societât urbane, ancje cun artesans specializâts e marcjadants, e e je une vore militarizade: za dal imprin Rome e à vût di frontâ une vuere daûr di chê altre cun ducj i siei vicinants: prime i Latins e i Etruscs, po dopo altris popui italics, i Celtis e i Grêcs des coloniis talianis, i Cartagjinês e v.i..
In cheste situazion l’esercit al è formât dai citadins, che a àn il dovê di combati par difindi e par slargjâ il podê di Rome. Tal esercit roman la division jerarchiche e va daûr de ricjece: sul imprin i citadins a àn di lâ in vuere paiant il lôr armament, duncje cui che al è masse puar nol ven nancje ingaiât, lis fassis bassis a puedin permetisi dome armis lizeris, invezit cui che al è des fassis altis al à avonde bêçs di comprâ un armament complet e di mantignî cjavai e servidôrs. Te societât e te politiche e vâl cheste stesse division.
Cuant che Rome e tache a slargjâ simpri di plui i siei dominis e ven fate une leç che e impon ai senatôrs, duncje ai politics, di vê di risorsis dome lis ativitâts tradizionâls che a derivin des grandis proprietâts di tieris. Cui che invezit al vûl investî bêçs tal cumierç o tai apalts publics nol pues cjapâ la strade de politiche, ma al fâs simpri part des fassis altis de societât e al pues vuadagnâ ricjecis di no dî: cheste classe e je chê dai cavalîrs, che si clamin cussì par vie che daûr de vecje division dal esercit a podaressin permetisi di lâ in vuere in cavalarie.
Nâf comerciâl di une sculture di Aquilee: il cumierç, dongje de vuere e de produzion agricule e de manifature fate pal plui di sclâfs, al jere un dai pilastris de economie romane.
Lis cundizions dai piçui proprietaris e dai contadins a son dispès menaçadis: a ben che cu lis vitoriis militârs e cul botin ancje i puars a puedin vê un vantaç, dispès al capite il contrari, parcè che stant lontans pai mês che e durave la vuere lis ativitâts di contadins e di artesans si fermin e dispès tornant a cjase si cjatin in miserie e a scuegin vendi chel pôc che ur vanze ai citadins plui siôrs.
Lis tieris concuistadis pe plui part a son tignudis tant che ben public: in teorie ducj i citadins romans a puedin doprâlis, ma te pratiche lu fasin dome chei plui siôrs, che pal lôr interès a parin vie i puars ancje cu la fuarce.
Une soluzion pai puars e pues jessi chê di jentrâ sot de protezion di une famee siore e di lavorâ sot paron, ma ancje chest al devente dificil pai citadins libars, par vie che cu lis vitoriis militârs i presonîrs a deventin sclâfs e pai grancj possidents al è une vore plui convenient fâ lavorâ chei che no un citadin cun ducj i siei dirits.
In cheste situazion al è naturâl che a sedin scuintris e che si sedi simpri plui a pericul di vueris civîls.
I RAPUARTS CUN CHEI ALTRIS POPUI
Cemût che si è viodût i romans a àn vût di lotâ cui convicins, vincint scuasit simpri, o rivant a ripiâsi une vore svelts daspò di cualchi vitorie dai nemîs. I popui batûts a vegnin sterminâts dome di râr: pal solit a àn di paiâ dams di vuere une vore alts, lassâ a Rome un cuart o un tierç des lôr tieris, e impegnâsi in tratâts di aleance, prometint di judâ in câs di altris vueris.
Vuerîrs dal popul italic dai Sanits, che al veve impegnât une vore Rome in plui vueris.
La potence di Rome in ogni câs e finìs par pesâ ancje su chei popui che no i àn mai fat cuintri e che a son siei aleâts: vincint lis vueris e cres la fuarce di Rome e i aleâts a finissin par acetâ tratâts, diviers câs par câs, che ju cjapin a plen sot de influence di Rome e che ur lassin dome une piçule autonomie.
Tra i prins popui passâts par chest procès a son i Latins, che a vevin formade une leghe par tignî bot cuintri di altris popolazions: sul imprin dal secul V p. di C. ancje Rome e jentre inte Leghe Latine e e devente la citât plui potente, imponintsi su chês altris. La aleance tra Latins e je une vore strete e e forme une cierte unitât politiche: par esempli se un latin al va a stâ di une citât a di une altre o se al maride une femine di une altre citât latine al ven ricognossût tant che citadin e nol è calcolât un forest.
Tal fondâ coloniis, ven a stâi citâts gnovis, Rome e à la pussibilitât di dâur il dirit roman o chel latin: tal prin câs la gnove citât e je dutun cun Rome, tal secont e je leade a Rome cui stes pats dai popui Latins e e à une cierte autonomie.
Tal slargjâsi dal domini di Rome ancje chestis diferencis tra citadins romans, latins e italics sometûts cun tratâts diferents a àn di dâ tensions e a puartin a scuintris internis: tal I secul p. di C., par vie di problematichis sociâls e de grande cressite teritoriâl e economiche di Rome che e à di controlâ grancj dominis, si rive a vueris civîls e ae trasformazion di republiche in imperi.
2008-06-11
LA ROMANIZAZION
Rome e à diviers interès: slargjâsi a Nord, te planure padane, li che a son tribûs celtichis e liguris, cu la scuse che a menacin lis frontieris cun pericolosis incursions, concuistant cussì tiere gnove e une vore produtive; tignî controlât l’Adriatic, li che e je une vore fuarte la piratarie dai Istris; frontâ cun fuarce la concorence di Cartagjin intal Mediterani ocidentâl.
Il sucès de espansion romane al è il risultât di un complès di carateristichis de organizazion di cheste societât: il militarisim, la capacitât diplomatiche di sumission e di integrazion progressive dai popui e dai teritoris consuistâts, la canalizazion des tensions internis cuintri dai nemîs esternis, la fuarce de aristocrazie, ancje prepotente ma eficiente e flessibile, che e permet a Rome di ripiâsi ancje dopo di crisis internis o di grandis disfatis militârs, la mancjance di organizazion de plui part dai aversaris dai romans, gjavant Cartagjin.
Lis grandis impresis militârs di Anibal, gjenerâl e politic cartagjinês, te II vuere puniche (218-202 p. di C.) a vevin fermât la espansion romane a Nord, ma dopo di chê vuere la espansion e torne a tacâ, ancje cu la fondazion di Aquilee.
In cheste suaze al è un prin contat de potence di Rome cul teritori furlan: tal 221 e je une gruesse operazion militâr romane cuintri dai Istris e lis armadis salacor a passin pe Basse. No si sa che al sedi stât nissun scuintri cui Carnis e a son storics che a pensin che za in chel moment a sedin stâts fats, o imponûts, tratâts di aleance tra Romans e i Carnis che a vivevin di ca des Alps.
Tal 183 p. di C. il senât roman al decît di fondâ la colonie latine di Aquilee: un tant al jentre tal plan di espansion par dâ supuart ai interès romans tal alt Adriatic, che al è impuartant tant che pont comerciâl e strategjic. Une colonie in cheste zone e pues coventâ ancje pe future espansion romane te penisule balcaniche, cuintri dai Ilîrs e viers de Macedonie e de Grecie.
Monument funerari di un militâr a Aquilee (www.museoarcheo-aquileia.it): i prins colons a jerin incuadrâts tal esercit e ancje cul passâ dai secui la presince dai militârs romans in Friûl, in servizi o dopo de fin dal servizi, e je restade impuartante.
Cundut che la decision de fondazion e je dal 183 p. di C. la colonie di Aquilee e nas dome tal 181: a son coventâts doi agns par tirâ dongje, un pôc di dute Italie, 3.000 fameis che a acetin di lâ tant lontan a fâ sù une citât, intune zone che e je calcolade une frontiere pricolose e inospitâl. Par convinci i colons a movisi si ur da une cuantitât di tiere che e je il dopli rispiet a altris coloniis de stesse ete, ma dome dodis agns dopo al covente in ogni câs mandâ altris 1.500 fameis, par vie che tantis di chês de prime fondazion a son tornadis indaûr.
Une iscrizion tune piere, forsit la base di une statue, in onôr di un dai trê magjistrâts che a vevin viodût de fondazion di Aquilee e in bande un rilêf cu la cerimonie de fondazion cuant che si segnave cuntune pline e une vuarzine i limits de colonie. (www.museoarcheo-aquileia.it)
In chel moment il Friûl al è ancjemò une tiere pe plui part boschive cun piçui centris celtics:
De Silva Lupanica antighe a son restâts te Basse furlane dome che pôcs vanzums, come chest de foto in comun di Cjarlins (www.comune.carlino.ud.it), pal rest la planure e je stade trasformade intune taviele di cjamps che dispès ancjemò vuê a van daûr de division teritoriâl romane.
Cu la fondazion di Aquilee al è un cambi une vore fuart, stant che il Friûl al jentre ad in plen tal sisteme roman: e je une cressite economiche e demografiche straordenarie, une grande part de planure e di chês altris tieris plui buinis a son disboscadis par fâ spazi al gnûf model agricul, che al tint no dome ae coltivazion di ce che al covente pes dibisugnis dal puest, ma ben a produsi une vore pe esportazion, plui di dut di vin. Un tant al puarte a di un sfrutament planificât de tiere, che si oten soredut in gracie dal lavôr dai sclâfs, che i romans a podevin comprâ e che plui di dut si procuravin cui nemîs vinçûts in vuere.
Pe prime volte te storie, in Friûl e je pardabon une citât, Aquilee, che a man a man e devente une metropoli: il disvilup dai dominis romans i da une posizion centrâl tai scambis tra Nord e Sud e Est e Ovest. Dal Nord e dal Est a rivin soredut sclâfs, piels e la robe plui preziose: la ambre.
Ambris aquileiesis, si puedin ancje viodi lis fueis che si devisi pal an gnûf, tant che regâl di bon auguri (www.museoarcheo-aquileia.it)
Aquilee e je un dai centris plui impuartants di lavorazion di cheste piere preziose in dut il mont roman e di chi la ambre e passe par rispuindi a une domande un grum fuarte in ducj i marcjâts. A Ovest si vierzin stradis pe Italie setentrionâl e a Sud e je la vie di comunicazion plui svelte: il mâr Adriatic che al met in contat cu lis cuestis de Italie, de Penisule Balcaniche fin in Grecie, dal Mediterani orientâl e dal Egjit.
Il puart di Aquilee: chi a passavin marcjanziis che a rivavin di lontan, sedi de Europe centrâl al Mediterani che dal Mediterani bande Nord e bande Ovest (foto di www.museoarcheo-aquileia.it)
2008-06-06
I CELTIS CARNIS
I Carnis a son une tribù dai Celtis e a àn lassât il lôr non a trê zonis di monts des Alps orientâls:
Te Ete dal Fier i Celtis a son un grup di tribûs indoeuropeanis che si slargjin fintremai a cuvierzi une grande part de Europe (lis isulis Britanichis, la part setentrionâl e ocidentâl de penisule iberiche, une buine part di chê che vuê e je
Teritoris li che e je stade une presince impuartante di insediaments celtics
Cun dut achel i Celtis no formin mai un imperi: lis tribûs a son guviernadis di une classe aristocratiche di vuerîrs, che pal solit a elein il lôr re.
A àn une classe sacerdotâl, i Druidis, che e ten une cognossince une vore fonde di astronomie, matematiche, medisine e di ogni altre dissipline: dutis chestis cognossincis a son mandadis a memorie, stant che pal solit i Celtis no doprin la scriture.
I grêcs e i romans a contin che i Celtis a adorin diviers dius e che a pensin che la anime e sorevivi dopo de muart dal cuarp e che e ledi indevant in gnovis vitis.
La divinitât celtiche plui venerade in Friûl al è Belen, il diu dal soreli e de medisine, che po dopo al ven acetât tant che protetôr ancje dai colons latins di Aquilee.
Statuutis che daûr di cualchi studiôs a podaressin figurâ Belen, cundut che a podaressin jessi ancje di Ercul.
La lenghe celtiche dai Carnis, e dai Celtis antîcs in gjenerâl, no je tant cognossude, massime pal fat che no scrivevin scuasi mai e che par vie de espansion dai romans a àn finît par doprâ il latin.
Tal furlan a son restadis pocjis peraulis celtichis (par esempli baraç, broili, glasine, troi...), invezit a son propit une vore i toponinms, ma soredut l’acent carnic al à di jessi stât fondamentâl pe deformazion dal latin e pe formazion dal furlan.
Te seconde metât dal prin mileni p. di C. e tache la espansion di Rome, che cuntune schirie cence fin di vueris e cjape il domini su
Sintesi de espansion dal domini roman, sucedude cun vueris e aleancis.
In Grecie si disvilupin lis poleis, lis citâts stât, che a rivin a tignî cuintri dal imperi persian (cui fats di vuere plui famôs tal 490 e tal 480 p. di C.), che al cjape dentri za dute
2008-06-05
LA ETE DAL FIER
Reperts de Ete dal Fier (dôs manariis, une sesule, dôs fibulis e un braçâl) dal Museu dal Borc dal Cjistiel di Gurize (www.sirpac-fvg.org)
Il Friûl, tant che il rest de Europe, al cognòs chest disvilup tecnologjic e sociâl: i cjastelîrs de ete dal bronç dispès no son plui abitâts, forsit ancje par vie di mudaments climatics, ma a son simpri plui reperts, che a testemonein ancje la continuitât di scambis cun teritoris dongje e cun paîs plui lontans.
Te prime fase de ete dal fier al è dificil dî cuale che e sedi la popolazion che e vîf in Friûl: si sa che a ocident al è il popul indoeuropean dai Venits, che al à une sô culture ben disvilupade ancje cun citâts (massime Atest) e che al à une lenghe imparintade cun chês italichis, testemoneade ancje in iscrizions.
(Mape di Venetic inscriptions index)
A orient si cjatin i Istris e i Ilîrs, altris popolazions indoeuropeanis, e di gnûf a son testemoneancis di une cierte presince di Venits, come ancje in Carinzie: in dut câs in Friûl a mancjin testemoneancis siguris che a fasin pensâ a une presince massive e stanziâl di un di chescj popui, a ben che dal sigûr a son moviments di piçui grups e contats comerciâi e culturâi.
In cheste ete e je la flôr de civiltât etrusche che si slargje de Toscane intes zonis dongje; tal mediterani i grêcs e i fenicis a tiessin une grande rêt comerciâl e a man a man a tachin a fondâ cetantis coloniis su dutis lis cuestis: in cheste maniere a determinin ancje la grande cressite socioculturâl des popolazions che a àn contat cun lôr, massime in Italie e te part meridionâl de penisule iberiche. Dal 753 e je la date mitiche de fondazion di Rome.
La espansion dai Etruscs in Italie.
(imagjins di commons.wikimedia.org)
Lis liniis di cumierç e lis coloniis fenicis tal Mediterani.
(imagjins di commons.wikimedia.org)
La espansion dai Grêcs tal Mediterani.
(imagjins di commons.wikimedia.org)
2008-06-03
I POPUI INDOEUROPEANS
La difusion aprossimative des lenghis indoeuropeanis in Eurasie vuê.
Lant indaûr tal timp si viôt che dutis chestis lenghis, o miôr chês che lis àn origjinadis, si somein simpri di plui tra di lôr tal lessic e te gramatiche e duncje si è pensât che a vedin dutis une origjin linguistiche in comun.
Stant che in Europe a son testemoneadis ancje lenghis no indoeuropeanis e al somee che a sedin logadis in chest continent di plui timp (par esempli il basc, che al esist ancjemò, l’iberic e il ligur antîc che a son sparîts) si pense che i popui di lenghe indoeuropeane si sedin slargjâts cun dinamichis une vore complicadis e dificilis di capî e che lis lôr lenghis a vedi cjapât il puest di chês feveladis prime.
Tabele che e mostre someancis tra tiermins di lenghis indoeuropeanis antighis
Une teorie e dîs che, intant che i contadins dal Neolitic a colonizin lis zonis plui fertilis de Europe, chei che vuê o clamìn indoeuropeans a cjapin lis zonis plui magris, stant che a son plui di dut arlevadôrs: la economie contadine neolitiche in gjenar e je plui siore, ma ogni tant e à une crisi fonde, par vie des cundizions climatichis o par malatiis des plantis o ben parcè che la tiere e devente masse puare, in chescj moments i arlevadôrs indoeuropeans a puedin vê un vantaç stant che la lôr economie, pal solit un pôc plui puare, e je plui sigure.
Altris teoriis a disin che lis lenghis indoeuropeanis si saressin slargjadis par vie che puartadis indevant di une societât vueriere, che e varès dominât plui di dut pal fat che e doprave il ram e il bronç e e doprave il cjar di vuere tirât di cjavai.
Altris teoriis ancjemò a cirin di provâ une continuitât indoeuropeane za dal Neolitic o fintremai dal Paleolitic.
No si sa cemût che a fossin lis lenghis feveladis intal paleolitic, tal mesolitic e tal neolitic: te ete dal bronç in Friûl si pues pensâ che a sedin za grups indoeuropeans, salacor messedâts cun int che e fevele altris lenghis.


text:
La VI Comission dal Consei regjonâl e à fat bon, cuntune maiorance pardabon stentade, il regolament pal insegnament de lenghe furlane intes scuelis. Cemût che si veve za vût ocasion di dî, il document al à diviers aspiets che no si puedin judicâ in maniere positive e viodarìn se i elements critics jessûts intant de discussion in Comission a permetaran di cambiâ in miôr il test.
La Comission, in realtât, no jere clamade a dâ un parê su dut il regolament, ma dome suntune part dal document. Chel istès la riunion e je stade la ocasion par segnalâ i aspiets dal regolament che no levin ben. Ta cheste suaze, i vin agrât in particolâr al conseîr dal PD, Paolo Menis, che al à cjapât sù ancje i ponts critics marcâts dal Comitât 482 e ju à segnalâts intant de discussion. A chest proposit, tal spazi dai coments, o publichìn ancje il so comunicât stampe sul argoment.
Il parê positîf de Comission, dut câs, al è dome un dai passaçs che a coventin par rivâ ae aprovazion definitive dal regolament e ae sô metude in vore. Magari cussì no, dopo dai 3 agns e mieç che o vin za spietât, nus tocjarà spietâ ancjemò par tacâ a viodi che si tache a meti in vore le leç regjonâl 29 dal 2007 su la lenghe furlane.


text:
DOUARNCHABA
No of result for keyword DOUARNCHABA: 0
List
No results.
Other results
Glesie Furlane
Glesiefurlane.org il sit de glesie furlane in furlan.
I Gnognosaurs
I Gnognosaurs a son une idee di Dree Venier.
Il Blog dal Crot
peraulis in libertât ator pes rois e pai fossâi
Cjase ...
il Diari Portal
Internazionalitari
class='description'Internazionalitari e je une trasmission di Radio Onde Furlane che e fevele, cuntun tai nazionalitari, des nazions cence stât e des minorancis nazionâls de Europe. Rispiet al formât radiofonic sul blog si pues cjatâ cualchi gnove in plui.
internazionalitariclassdescriptioninternazionalitari, trasmission, furlane, fevele, cuntun, nazionalitari, nazions, minorancis, nazionals, europerispiet, format, radiofonic, cualchi


text:
La badie di Siest e jere nassude tal secul VIII pe donazion di trê nobii langobarts e e à mantignût par secui la sô impuartance. (foto di www.comune.sesto-al-reghena.pn.it)
2008-11-03
LA GLESIE FURLANE IN ETE LANGOBARDE E FRANCJE
Cuant che i langobarts a rivin in Friûl il patriarcje di Aquilee al scjampe a Grau cuntune part dai citadins plui siôrs, par pore di violencis e di robariis. Il rest dai predis al reste tal so puest cence che a sedin grues problemis, e sot dai langobarts a àn il lôr patriarcje di Aquilee, antagonist di chel di Grau, che invezit si poiave sui bizantins: in cheste maniere a tachin a jessi doi patriarcjis in oposizion tra di lôr, chel di Aquilee e chel di Grau, e cheste situazion e larà indevant par secui.
I langobarts, daspò dai prins contrascj e suspiets, a rivin a tignî un bon rapuart cu la glesie, tant che sul moment de concuiste dai francs une des figuris che a difindaran di plui la libertât dal Friûl langobart al sarà propit il patriarcje, Sigualt. Inte stesse situazion, une part dal clericât e poie i francs e jude in maniere impuartante par supuart politic e logjistic, ancje inte prospetive de espansion dal imperi di Carli in Grant ancjemò plui a Est: in cheste suaze e je di prin plan la figure di Paulin di Aquilee.
Metût sù di Sandri 2 comments:
Subscribe to: Posts (Atom)


text:
Il Friûl e i Furlans, testemonis di une fede salde e profonde, protagoniscj a Rome
Un prin contat, impuartant e diret, in viste de visite che il Pape al à in program pai 7 di Mai dal 2011 in Friûl, in ocasion de inaugurazion dal an di preparazion ae Seconde Cunvigne di Aquilee. Dilunc de udience di miercus ai 10 di Novembar inte sale Nervi il president de Provincie di Udin on. Pietro Fontanini al à vût l’onôr di incuintrâ di persone il Pape e al à esprimût la emozion pe notizie de sô visite in provincie di Udin. «Al sarà un apontament di grande fieste e partecipazion par dute la comunitât furlane», al à comentât il president Fontanini pandint ancje cetant preseament pes peraulis che al à doprât Pape Benedet XVI par descrivi i Furlans: “popul cuntune fede profonde e salde”. E propit i Furlans a son stâts i protagoniscj di doi apontaments che si son davuelts in Vatican. L’Arcivescul di Udin, bons. Bruno Mazzocato, al à celebrade la liturgjie solene te glesie di S.Spirito in Sassia. Te glesie e je stade esponude in vie ecezionâl la imagjin sacre de Sante Marie di Mont Lussari (1790 s.l.m.) a conclusion dal jubileu diocesan dal Santuari. La statue e je stade cussì puartade, passant pe vie de Conciliazion, ae udience in sale Nervi e e je stade esponude in bande dal Pari Sant, che al à risiervât ae comunitât furlane presinte une atenzion particolâr.
La udience e il Premi Giovanni da Udine al rientrave tal program des iniziativis organizadis dal Fogolâr Furlan di Rome in ocasion dal 60m inovâl de costituzion. «Events di alt nivel che a valorizin il nestri popul e la nestre tiere – al à evidenziât il president Fontanini – e par lôr o mandi un ringraziament al president dal Fogolâr Furlan di Rome, Adriano Degano e al arcivescul di Udin bons. Andrea Bruno Mazzocato». I premis a son stâts consegnâts dilunc de cerimonie che si è davuelte in Campidoglio devant di 300 furlans, un avigniment impuartant insiorât di un ricognossiment speciâl che il Cjâf dal Stât, Giorgio Napolitano, al à volût che al fos consegnât ai fradis Collavino (Valentino e Mario) che a realizaran la Freedom Tween Tower di New York che e vignarà sù a Ground Zero dulà che prime a jerin lis Tors Zimulis. I ricognossiments (une sculture di Franco Maschio e une medaie) de decime edizion dal premi a son lâts a: Odorico Altieri (floricultôr), bonsignôr Diego Causero (nunzi apostolic), Roberto Gervaso (gjornalist e scritôr), Gabriele Massarutto (imprenditôr), Bruno Pizzul (gjornalist sportîf), Dante Spinotti (diretôr di fotografie), Antonio Zanardi Landi (ambassadôr) e Franco Castellano (atôr). Une vore penze la delegazion di rapresentants des istituzions regjonâls che e je rivade te Capitâl par cheste fieste di coregjonâi residents a Rome.
«Un segnâl di trop che a son impuartants e strents i rapuarts tra il Friûl e i Furlans ator pal mont e chest premi – al à dit Fontanini – al ricuarde la grandece de nestre int, soredut tes dificoltâts, e al ten alt il non de Piçule Patrie».


text:
Leterature
La leterature e je il complès des oparis, sedi in prose che in viers, scritis doprant une cierte lenghe o su un stes argoment.
O podin vê des oparis cun valôr artistic in une determinade lenghe, par esempli la leterature furlane, la leterature latine, la leterature taliane, o un adun di oparis ca fevelin di un stes argoment, par esempli la leterature sientifiche.
Une altre classificazion de leterature une vore doprade e je chê a secont dal periodi storic e culturâl di cui la opare a fâs part, par esempli o vin la leterature moderne, la leterature classiche, la leterature romantiche e v.i.
[cambie] Gjenars leteraris
[cambie] Leterature par lenghe
- Leterature catalane
- Leterature ceche
- Leterature francese
- Leterature furlane
- Leterature greche
- Leterature inglese
- Leterature latine
- Leterature latine merecane
- Leterature merecane
- Leterature ocitane
- Leterature ongjarese
- Leterature portughese
- Leterature rumene
- Leterature russe
- Leterature sardegnule
- Leterature slovene
- Leterature spagnole
- Leterature todescje


text:
Il Comun di
Barcelone e la Union dai Consumadôrs de Catalogne a àn fat cognossi
i risultâts de prime inchieste unitarie su la situazion dal cumierç
inte capitâl catalane e sul rispiet des normativis che a regolin
chest setôr. Tra i cantins tocjâts si à ancje chel de politiche
linguistiche, viodût che la leç e previôt che intes buteghis
scritis internis e esternis, materiâi informatîfs, modulistiche,
scontrins, segnalazions a vedin di jessi ancje par catalan. Par chel
che al rivuarde lis scritis principâls che a comparissin in vitrine
o tai reparts internis, al ven fûr che intal 19,2% dai câs il
catalan al mancje. Tal câs de documentazion pai clients – des
informazions contratuâls aes faturis – il catalan al mancje intal
34% dai câs. Chel istès, a comentin i responsabii de inchieste, si
trate di dâts positîfs dal moment che no si à mai fatis pressions
fuartis pal rispiet di cheste normative.
Font:
La Vanguardia, 27/07/12


text:
Udinese Calcio
L'Udinese Calcio, cognossude dai furlans come Udin o Udinês, e je la plui impuartante scuadre di balon de citât di Udin e dal intîr Friûl, e al dì di vuê e zuie tal Campionât Talian di Serie A. L'Udinês e nassè tal 1896 cul non di Società udinese di ginnastica e scherma, e e je partant une des scuadris plui antighis de Italie. I colôrs di maie a son il blanc e il neri, ven a stai chei de citât di Udin, e par chest i siei zuiadôrs e i siei sostenidôrs a vegnin clamâts bianconeri o zebrette. L'Udinês a je lade par le prime volte in Champions League tal 2005. O andà vint il Play-Off ma andà piardut ta le fasis a gjrons. In tal 2010 andà partecjpat di njof a chiste cope, ma andà piardut il Play-Off cuntri L'Arsenal F.C.[1]. Chis't an a je turnade a partecipà a chiste impurtante cope, ma otegnijnd lo stesi risultaat cuntri lu Sporting Braga[2].


text:
Edinburc
Edinburc (par inglês Edinburgh, par gaelic scozês Dùn Éideann), clamade dai Scozês Edìmbra, e je une citât di 463.000 abitants dal Ream Unît, capitâl de Scozie dal 1437 e sede dal Parlament dal 1999. La citât e je logade su la cueste orientâl de Scozie, su la rive sud dal Firth of Forth, a cirche 70 km ad est di Glasgow, seconde citât de Scozie.
La citât e je costruide suntun grup di culinis e e fâs une grande impression cuant che si la viôt pe prime volte, cul cjiscjel che e domine la citât e il famôs viâl (Royal Mile) che al mene dal cjiscjel fin jù de culine al palaç reâl di Holyroodhouse, residence de regjine. I tocs storics de citât (Old e New Town) intal 1995 a son stadis declaradis Patrimoni de umanitât dal UNESCO.
Dopo Londre, la capitâl scozês e je la citât plui visitade de Grande Bretagne cun cirche 2 milions di visitadôrs par an, e chest al è ancje dovût al Festival di Edinburc che si fâs ogni an tal mês di Avost, cuntun grum di spetacui e manifestazions.
[cambie] Edinburghês famôs
[cambie] Leams esternis
- (inglês) Edinburgh and Lothian Tourist Board
- (talian) Informazions su Edimburgo
- (inglês) Edinburgh International Festival


text:
Liste dai utents atîfs
Cheste e je une liste dai utents che a àn vût cualchi gjenar di ativitât tai ultins 30 diis.
- Adailton (Discussion | contribûts) [1 cambiament tai ultins 30 diis]
- Alexander Mikhalenko (Discussion | contribûts) [1 cambiament tai ultins 30 diis]
- AvicBot (Discussion | contribûts) [1 cambiament tai ultins 30 diis]
- BeverlyGris (Discussion | contribûts) [14 cambiaments tai ultins 30 diis]
- CarsracBot (Discussion | contribûts) (bot) [1 cambiament tai ultins 30 diis]
- Chobot (Discussion | contribûts) [1 cambiament tai ultins 30 diis]
- CommonsDelinker (Discussion | contribûts) [2 cambiaments tai ultins 30 diis]
- DSisyphBot (Discussion | contribûts) [1 cambiament tai ultins 30 diis]
- Dcoetzee (Discussion | contribûts) [1 cambiament tai ultins 30 diis]
- Dexbot (Discussion | contribûts) [3 cambiaments tai ultins 30 diis]
- DixonDBot (Discussion | contribûts) [1 cambiament tai ultins 30 diis]
- EdwardsBot (Discussion | contribûts) [2 cambiaments tai ultins 30 diis]
- EmausBot (Discussion | contribûts) [316 cambiaments tai ultins 30 diis]
- Escarbot (Discussion | contribûts) (bot) [13 cambiaments tai ultins 30 diis]
- Frigotoni (Discussion | contribûts) [2 cambiaments tai ultins 30 diis]
- Gerakibot (Discussion | contribûts) [9 cambiaments tai ultins 30 diis]
- GhalyBot (Discussion | contribûts) [1 cambiament tai ultins 30 diis]
- HRoestBot (Discussion | contribûts) [2 cambiaments tai ultins 30 diis]
- HiW-Bot (Discussion | contribûts) [2 cambiaments tai ultins 30 diis]
- Idioma-bot (Discussion | contribûts) [7 cambiaments tai ultins 30 diis]
- JAnDbot (Discussion | contribûts) (bot) [33 cambiaments tai ultins 30 diis]
- JYBot (Discussion | contribûts) [2 cambiaments tai ultins 30 diis]
- JackieBot (Discussion | contribûts) [9 cambiaments tai ultins 30 diis]
- Jitrixis (Discussion | contribûts) [2 cambiaments tai ultins 30 diis]
- Justincheng12345-bot (Discussion | contribûts) [14 cambiaments tai ultins 30 diis]
- LaaknorBot (Discussion | contribûts) [14 cambiaments tai ultins 30 diis]
- Makecat-bot (Discussion | contribûts) [3 cambiaments tai ultins 30 diis]
- MastiBot (Discussion | contribûts) [3 cambiaments tai ultins 30 diis]
- Mauerfalling (Discussion | contribûts) [1 cambiament tai ultins 30 diis]
- MerlIwBot (Discussion | contribûts) [788 cambiaments tai ultins 30 diis]
- Mmh (Discussion | contribûts) [1 cambiament tai ultins 30 diis]
- Moe Epsilon (Discussion | contribûts) [4 cambiaments tai ultins 30 diis]
- Pgehres (WMF) (Discussion | contribûts) [1 cambiament tai ultins 30 diis]
- PixelBot (Discussion | contribûts) [4 cambiaments tai ultins 30 diis]
- Ptbotgourou (Discussion | contribûts) [7 cambiaments tai ultins 30 diis]
- Quentinv57 (Discussion | contribûts) [4 cambiaments tai ultins 30 diis]
- Rezabot (Discussion | contribûts) [1 cambiament tai ultins 30 diis]
- Rubinbot (Discussion | contribûts) [6 cambiaments tai ultins 30 diis]
- SantoshBot (Discussion | contribûts) [1 cambiament tai ultins 30 diis]
- SilvonenBot (Discussion | contribûts) [1 cambiament tai ultins 30 diis]
- Synthebot (Discussion | contribûts) [16 cambiaments tai ultins 30 diis]
- Sz-iwbot (Discussion | contribûts) [1 cambiament tai ultins 30 diis]
- TjBot (Discussion | contribûts) [19 cambiaments tai ultins 30 diis]
- Tn4196 (Discussion | contribûts) [1 cambiament tai ultins 30 diis]
- Tocaibon (Discussion | contribûts) (amministratore/trice) [7 cambiaments tai ultins 30 diis]
- Vituzzu (Discussion | contribûts) [1 cambiament tai ultins 30 diis]
- VolkovBot (Discussion | contribûts) (bot) [2 cambiaments tai ultins 30 diis]
- Xapones (Discussion | contribûts) [1 cambiament tai ultins 30 diis]
- Xqbot (Discussion | contribûts) [111 cambiaments tai ultins 30 diis]
- YFdyh-bot (Discussion | contribûts) [44 cambiaments tai ultins 30 diis]


text:
Letare ai Gjalats
Come al dîs il non, la Letare ai Gjalats e jere stade scrite par i gjalats, ven a stai par i abitants de Galazie.
Lis congregazions de Galazie a lis cuâl l'apuestul Pauli a si rivolzè inte letare, daur che al somee a cjapavin dentri chês di Antiochie di Pisidie, Iconi, Listre e Derbe.
I gjalats a vevin assimilât une fuarte influence dai gjaii o celts che ju invaderin, i cuai a jerin considerâts un popul violent e barbar. Ancjemò a jerin dipenzûts come un popul superstiziôs e cuntune religjon une vore cerimoniâl. Par chest motîf Pauli al scrivè la letare, par che chei cristians no si slontanassin de rude adorazion.
Ancjemò, lis congregazions a cjapavin dentri ancje tancj convertîts dal judaisim che a continuavin a ritignî inmò impuartant la Leç mosaiche.
Al è evident che la letare a veve il fin di impedî i fals insegnaments e rinfuarçâ i fradis di chês congregazions.
[cambie] Contignût
Fin dal principi Pauli al difint il so apuestulât, ribatint che la so nomine no jere di origjin umane, ma a vignive dal Crist, come pûr la buine gnove che lui al predicjave. Al conferme che si è declarâts juscj no par lis oparis de Leç, ma dome par la fede in Crist e che chest a vevin fat i gjalats. Al continue cul incoragjament a mostrâ i prodots dal spirit dal Idiu inte proprie vite, svuincant lis oparis de cjâr e al specifiche che bisugne tirâ sù cuntun spirit di bonfâ ognidun che al fâs un pas fals; ma ognidun personalmentri al scuegni puartâ il so caric di responsabilitât.
[cambie] Utilitât
- Il livri nus mostre Pauli come il vigjil apuestul des nazions, simpri pront a batisi a favôr dai interès dei soi fradis.
- Strabon esempli par ducj in particolâr par chei che a cjapin la diretive inte glesie, simpri pronts a combati i fals insegnaments.
- O capin che o sin declarâts juscj dome in base a la fede.
- E je une letare che nus jude a comprindi tancj ponts dotrinâi.
- Nus identifiche in maniere inecuivocabil che la Sepe dal Ream al è il Crist.
- Un vigorôs avertiment al ven dât a chei che a pratichin lis oparis de cjâr (Ga 5:19-21): no ereditaran il Ream dal Idiu. Partant nus sburte a produsi il prodot dal spirit (Ga 5:22-23)


text:
Agjenzie regjonal pe lenghe furlane
- Definìs e met in vore lis azions di politiche linguistiche cul fin di promovi e sostignî il davuelziment coordenât e unitari dai programs di iniziative realizâts de Regjon e di chês altris Aministrazions publichis dal Friûl Vignesie Julie in materie di tutele de lenghe furlane e di promozion dal so ûs in ducj i ambits de comunicazion e de vite moderne.
Centri Friûl Lenghe 2000
- Si cjate la informazion di ce che al è il Centri. In altris sezions si cjate informazion des sôs ativitâts, inte direzion de normalizazion linguistiche, de lessicologjie e terminologjie (Grant Dizionari Bilengâl, Coretôr Ortografic, Dizionari Ortografic), de scuele, des leturis par furlan e des leçs e des istituzions che a son di interès pe lenghe furlane.
Consorzi universitari dal Friûl
- Compit principâl dal Consorzi al è chel di promovi e leâ ativitâts che e jude il progrès civîl, sociâl e economic dal Friûl e ancje e promôf intervents a rivuart dal disvilup e rignuviment des corints origjinâls de culture, de lenghe, des tradizions e de storie dal Friûl.
Furlan di Praghe
- Par studiâ la lenghe furlane. No dome lenghe: materiâi par cognossi la Furlanie. L'Istitût di Studis Romanics li de Facoltât di Filosofie de Universitât "Carli IV" di Praghe al à rignuvît i studis furlans vierzint i cors di lenghe furlane.
Istitût Ladin Furlan Pre Checo Placerean
- L'Istitût Ladin Furlan e je une associazion culturâl nassude a Codroip tal 1988 e ricognossude de Regjon tant che Ent di primarie impuartance pe promozion de lenghe e de culture furlanis.
Pagan F.
- Pagjine di supuart par doprâ il furlan: Letaris furlanis facilis (â Ê Ç e compagnie), Coretôrs ortografics pal furlan, Dizionaris par Aspell, Ispell, Myspell/OpenOffice, Coretôr ortografic on line (al covente Java), alc sul Grant Dizionari Bilengâl Talian-Furlan.
Societat Filologjiche Furlane
- Dutis lis informazions su la ativitât di studi, ricercje, promozion de lenghe e de culture furlane, su lis iniziativis e su lis modalitâts di iscrizion, su lis publicazions, su lis rivistis, sui cors di lenghe furlane e su la ativitât dal Centri di toponomastiche.
SwissEduc: Stromboli Online
- Fotoglossari par furlan di peraulis vulcanologjichis. Lis fotos ilustrativis a son stadis sieltis, dulà pussibil, fûr da lis risorsis origjinâls di Stromboli online. I tescj son voltâts par furlan di Roberto Carniel intun progjet dal CIRF de Universitât di Udin te grafie uficiâl de lenghe furlane.


text:
MEDITANTLIS TAL SO CÛR. Sot de plante di ricin
Al faseve cjalt te gleseute de localitât di Monasteri a Aquilee in chel lunis 18 dal mês passât cuant che o vin saludât il professôr Renato Iacumin. La gleseute e jere colme di int; altris personis a partecipavin a la celebrazion liturgjiche restant sot de plombe dal soreli te plaçute; altris si jerin ritirâts te ombrene di cualchi arbul o cjase; là jù, li che e scomence la strade, cualchidun cjacarave, ma pal rest, ducj a jerin cidins intant che a scoltavin la Messe difondude de casse sonore.
Al celebrave un troput di predis e la liturgjie e je stade une vore, ancje masse semplice, seont me. Dapît mi spietavi l’intervent di cualchi sorestant o studiôs, ma nuie di nuie e o soi restât mâl. Al di là di dut chest, al sta il fat che il prof. Iacumin masse a la svelte nus à lassâts. Jo o vevi par lui une vore di rispiet e chês confidencis che a nassin dal vê scoltadis conferencis, dal vê let cualchi so libri e de partecipazion a dibatits e riflessions peadis a la Aule Nord de basiliche e a la Pistis Sophia.
Come grop di Glesie Furlane i vin agrât parcè che simpri al è stât presint cuant che lu vin clamât.
No soi un studiôs e no soi in grât di dâ une valutazion de opare di Iacumin. Mi plâs ripuartâ però il pinsîr dal espert Remo Cacitti che te Prefazion dal Pastore ad Aquileia (ed. Glesie Furlane, 2010) al pon, fra i merits dal professôr, ancje chel di vê cjatade la clâf par podê jentrâ tune leture de organizazion e dai contignûts dai mosaics des aulis de basiliche di Aquilee.
Cumò che Iacumin al è jentrât in chel altri mont mi plâs viodilu fra i mosaics des Aulis Nord e Sud de Basiliche e mi fermi cun lui a cjalâ il cicli di Gjone. Salacor cuant che al jere frut al varà ancje mateât sore chestis figuris; di zovin lis varà olmadis cun voli distrat o curiôs, par dopo scrutinâlis in ogni maniere, deventât om e studiôs.
Cuant che al jere in vite, Iacumin al cjalave chel mosaic dal di fûr; cumò in chel mosaic al è jentrât, come che o jentrarìn ancje nô. Ancje lui di fat come Gjone al è stât glotût dal grant pes e al è plombât in chês inferis che nissun, seont la cjacarade umane, torne indaûr.
Te Messe di funerâl, il celebrant al à dite une robe grande: no jerin i mosaics a nudrî la fede di Iacumin, ma lui, pe fede che al veve, al scrutinave i mosaics.
In cheste sô fede lu compagnìn. Rufin, comentât il Symbolum di Aquilee al scrîf: “Crist al è lât jù tes inferis cu la sô divinitât no par jessi tratignût de muart ma par spalancâ lis puartis dal ream de muart a chei che, gracie a lui, a saressin resurîts. Al è come se un re al les tune preson e jentrât dentri al sfracassàs lis puartis e al menàs fûr in libertât chei che son tes cjadenis e al des vite a chei che si cjatin tal scûr e te ombrene de muart”.
Si lei inte Bibie che “Alore il Signôr Diu al fasè cressi parsore di Gjone une plante di ricin, par che al ves ombrene sul so cjâf e al fos deliberât dal so malstâ.
Gjone si indalegrà unevore par chel ricin” (cf. Gjo 4,6).
Polse, Jacumin, sot dal ricin cun Gjone; polse in chel cicli di Paradîs e de salvece universâl che, seont i studiôs, i mosaics de basiliche nus prometin e nus fasin sperâ. ■
pre Tonin Cjapielâr


text:
INTERNAZIONÂL. Nassude la Assemblee Nazionâl Catalane
Ai 10 di Març, intal Palau Sant Jordi di Barcelone denant di un public di sù par jù 7 mil personis, e je nassude la Assemblee Nazionâl Catalane. L’obietîf principâl di chest gnûf sogjet al è chel di slargjâ il consens pe indipendence framieç dai catalans e di rivâ, dentri dal 2014, a celebrâ un referendum pe autodeterminazion de Catalogne. Daûr dal statût che si è dade, la Assemblee Nazionâl Catalane e ponte a jessi une organizazion trasversâl e no un gnûf partît politic e, par chest, e à decidût che no podarà presentâsi aes elezions. Ae sô nassite però a jerin presints ancje i rapresentants di diviers partîts politics (Solidaritat, ERC, CDC, UDC) che a àn mostrât di jessi a pro o atents ae opzion de indipendence.
Il 2012, in plui dai apontaments che a coventin par decidi lis incarghis dentri dal moviment, la Assemblee Nazionâl Catalane e previôt di organizâ des colonis che a scjavaçaran la Catalogne par sensibilizâ la int sul teme de indipendence e che po a pontaran su Barcelone dulà che a parteciparan, ai 11 di Setembar, aes celebrazions pe fieste nazionâl catalane. Il 2013 al varès invezit di viodi la nassite de Associazion dai Comuns pe Indipendence che po, adun cu la azion dai partîts che si impegnaran su chest front, e varès di puartâ intal 2014 al referendum su la indipendence catalane. In câs di risultât positîf, la strade e sarès po chê de secession unilaterâl sul model dal Cossovo. In dì di vuê i catalans che a declarin che a votaressin pe indipendence a son il 44,6%, cuintri di un 24,7% di contraris. Se la bataie si zuie massime su chei che no àn ancjemò lis ideis claris, al è ancje di dî che in câs di referendum, là che a valê a son dome sì e no, la percentuâl di favorevui ae indipendence e sarès maioritarie. Cun di plui, intai ultins agns, al è cressût il numar di personis – ancje tra chês che a àn o a àn vût un pês istituzionâl significatîf – che a calcolin di insucès il model des autonomiis dal stât spagnûl e che a viodin come uniche soluzion chê de indipendence. ■
Font: Avui, 10-11/03/12; Gara, 10/03/12
internazionalitari.blogspot.com


text:
CURTE. La crôs di Aquilee
Al è tornât a jessi publicât il periodic di informazion de Confraternite dai Benandants, une associazion no dome culturâl che si cjate ogni tre mês, al scjadi di chês che si clamin tempora, che e torne a scuvierzi il mît dai Benandants, chei nassûts cu la cjamese che a scombatevin cu la mace dal fenoli, svolant tal cîl de Patrie vie pe gnot: i difensôrs dal Ben cuintri lis fuarcis dal Mâl.
Al torne duncje il sfuei dai Benandants, grazie soredut ae disponibilitât e la buine volontât dai Furlans di doman. Chest sfuei rignuvît al è e al sarà a disposizion dai Benandants e di ducj chei che a vuelin leilu. La Crôs di Aquilee, tes intenzions, al vûl restâ un sfuei di informazion, sempliç, e cence pretesis par comunicâ dentri de Confraternite dai Benandants, ma al è cu lis orelis spiçadis par sintî ce che al capite tal mont e par jessi atent ai problemis e a lis necessitâts dal Friûl e dai Furlans. Un grazie di cûr, za di cumò, a ducj chei che a àn dade e a dan une man. ■
Redazion


text:
Continuant il dibatit su la Universitât e sul “Friûl tradît”
O ringraziìn il prof. Vicario pal puntuâl intervent che sigûr al jude i nestris letôrs a vê plui informazions in cont des ativitâts de nestre Universitât. E lu ringraziìn ancje parcè che o riscuintrìn une cierte sintonie cun ce che o vevin scrit noaltris za sul articul “Friûl tradît” che nol veve chê di acusâ l’Ateneu di no fâ nuie pal Friûl: o vin scrit plui voltis, ancje sul numar di Jugn 2012, a proposit des ecelencis de Universitât dal Friûl. Tal stes articul “Friûl tradît” o vin nomenât il master pai insegnants (finanziâts NO de Universitât, ma de ARLeF). Ma come che nus conferme il prof Vicario i cors finanziâts de leç 482/99 a son pai dipendents des aministrazions publichis, NO pai students, come che la stesse leç e finanzie la promozion de lenghe furlane.
Tal intervent dal prof. Vicario no vin però cjatât une rispueste a la domande di fonde: ise une catedre fisse di lenghe furlane?
L’intervent “Friûl tradît” e ce che noaltris o continuarìn a dî al è che la nestre lenghe furlane, te nestre Universitât, e varès di jessi une materie normâl par cualsisedi student furlan, e no furlan, che al ves voie di frecuentâ un cors par imparâ a lei e scrivi la lenghe furlane. No nus baste che al sedi promovût (ancje altris aministrazions publichis a doprin i finanziaments de 482/99) e che al sedi materie dome pe alte ricercje dai linguiscj, che, come che al dîs il prof. Vicario e noaltris o sin dacuardi, a àn une funzion fondamentâl sedi pe ricercje “pure” sedi par chê “aplicade”. Ce che nus somee che al mancji al è duncje une vision de lenghe furlane intun contest di “normalitât”, une materie acessibile par ducj: dome cussì o ritignarìn che la “ratio” de leç fondative de Universitât dal Friûl e sarà dal dut onorade.
E se il prof. Vicario al volarà continuâ cheste la bataie pe valorizazion de lenghe furlane a 360°, noaltris o sarìn cun lui in prime linie par domandâ a dutis lis istituzions il rispiet dai dirits linguistics dal nestri popul. ■
Dree Valcic


text:
DI BESSÔI - TERITORI. Par un reâl disvilup sostenibil, prin che al sedi masse tart
Une volte al jere il Friûl des viciniis e dai ûs civics; la modernitât cumò invezit nus mostre un teritori glotût di ciment e capanons, dulà che il cambiament dal paisaç nol à cjalât in muse a nissun, lant daûr ai interès individuâi e ae voie di slargjâ ativitâts economichis cence dispès cirî masse compromès cul benstâ de comunitât e la cualitât dal vivi. Cumò al è rivât forsit il moment – sperant che nol sedi masse tart – di cjalâ il disvilup de nestre tiere in maniere plui leade ae sostenibilitât: che no je une peraule vueide, ma il considerâ cemût che ogni sielte e impliche un judizi tra i beneficis e i coscj che e pues puartâ no al singul o a une particolâr categorie di personis ma ae interie comunitât.
E je cheste in struc la evoluzion de concezion furlane dal guvier dal teritori che e ven fûr de analisi di Sandro Fabbro, une autoritât par ce che al inten la planificazion teritoriâl, ma soredut un che al cognòs ben la storie di chenti e al pues frontâ l’argoment cun plene cussience des sôs implicazions.
Isal pussibil pensâ di sielzi “di bessôi” cemût governâ il disvilup di un teritori o vuê si riscjal di cori daûr a une utopie?
Une volte, sburtâts di cheste ambizion, si podeve meti in vore esperiencis une vore interessantis. In Friûl lu vìn dimostrât tai agns che a son vignûts daspò dal taramot. E no stoi fevelant de sacrosante braure che o vìn de ricostruzion, o des sieltis di organizazion de vite comunitarie che a son stadis cjapadis, in cierts câs conservatîfs e in altris situazions “rivoluzionaris”, ma in ogni câs puartadis indevant interessant la int. O pensi soredut che di chel model di guvier dal teritori e je vignude fûr la esperience dal Plan Urbanistic Regjonâl che al jere ae avanguardie in Italie intai agns ’80. In chel moment storic o vevin plene cussience dai problemis e o vin cjatadis daurman lis soluzions.
Sburtâts dal taramot…
O vin fat di une disgracie une clâf di disvilup. Ma nol capite simpri cussì. Di fat la evoluzion de societât e de economie daspò che il Mûr di Berlin al è colât no nus à cjatâts cussì pronts. Jessisi cjatâts dut un colp devant di un mont cence cunfins nus à imbacuchîts. La globalizazion, cui siei flus di bens, oms e bêçs, e finìs par mudâ ancje lis condizions di guvier dal teritori, soredut in rapuart aes sieltis che lis comunitâts a puedin fâ. Ancje parcè che e je lade in vore intant la integrazion europeane, cun dut il soreordenament che e puarte cun se.
Duncje jessi autonims fin dapît al è impussibil…
Se o pensassin di resonâ dome sul nestri teritori in tiermins isolâts, gjavantlu dal contest dulà che al è dentri, no fasaressin il ben de nestre tiere. Al covente capî fin dapît dutis lis conseguencis dai procès di interazion cui paîs e lis realtâts che si cjatin sedi dongje che lontan di nô. Al è fondamentâl sielzi lis opzions strategjichis.
Fevelial di infrastruturis?
Sigûr. La opzion dal Curidôr 5 e je pardabon di interès dal Friûl, e si pues – anzit si scuen – resonâ dome su cemût atuâle cun mancul impat negatîf pussibil e dant plui conessions che si pues ae int e ai centris di interès economic sul teritori. Ce che invezit al podarès jessi fondamentâl pal sisteme Friûl se al ves di governâsi di bessôl al è sclarî se lis fabrichis e lis aziendis di chenti a àn di poiâsi par fuarce su Triest e sul so puart o se invezit al podarès jessi cualchi vantaç a jentrâ in relazion cun Vignesie o cun Cjaudistrie. Se i furlans a fossin indipendents, chest al sarès un argoment di frontâ “fasint sisteme” e cjalant lis robis – come che a fasin ducj a nivel globâl – intune visuâl di colaborazion o competizion.
E invezit in ce maniere aial cjalât il Friûl al guvier dal teritori tai ultins agns?
Purtrop o vin capît une vore tart i efiets de globalizazion sul teritori e no vin prontât imprescj di guvier dal teritori che a coventassin a slargjâ i beneficis dal gnûf senari e a ridusi i coscj che al à vût jessi deventâts tiere di concuiste par capitâi forescj. Par esempli, l’impat che i centris comerciâi a àn vût sul nestri paisaç. ■
Walter Tomada


text:
Spielantsi in Pasolini
Doprâ la coinè o la proprie varietât? Chest al è l’amletic dubi di ogni scritôr furlan. Di une bande e je la ambizion di doprâ (e creâ) une lenghe leterarie di riferiment, di che altre je la acuse che la coinè e sedi une imposizion dal alt e che la cuistion de lenghe e finedi, il plui des voltis, par platâ lis mancjancis artistichis dai lavôrs.
Tal ultin numar de riviste “La Comugne” al è publicât un interessant e polemic intervent di Sandri Carrozzo su la rapresentazion teatrâl de Odissee curade di De Maglio e Tolazzi. A vegnin cjapâts i tocs che a àn vût une gnove traduzion rispiet a chê tirade fûr de version su libri dal stes Carozzo e di Visintin e a ven fate une comparazion cu lis teoriis su la lenghe svilupadis di Pasolini.
In particolâr si comente in maniere negative il mût che si son dopradis lis varietâts furlanis (e venetis) te rapresentazion.
COINÈ E VARIETÂTS_ Carozzo al è forsit, fra i inteletuâi furlans, il plui impuartant teoric dal moderni ûs leterari de coinè, sostignint une maniere di doprâle cussiente e moderne, dulà che la lenghe e varès di jessi buine di cjapâ dentri e rinfuarçâ lis varietâts, cence dut câs chês visions scuasit integralistis su la normalizazion di cierts furlaniscj dal passât.
Il discors nol ven di un sempliç operadôr linguistic, magari dal dut estrani ae produzion culturâl in marilenghe, ma di un autôr preseât pes sôs traduzions dai classics.
SUL TROI DI PASOLINI_ Il pont di partence de sô analisi al è un confront cu lis tesis di Pasolini su la lenghe. L’autôr di Cjasarse al è stât il paladin dal doprâ lis varietâts te poesie, contestant tal stes timp l’ûs dialetâl dal furlan fat di tancj “poetùs”, par Pasolini l’autôr al à di doprâ il furlan a un nivel di paritât cu lis altri lenghis romanzis.
LA CRITICHE_ E ca e stâ la critiche principâl movude di Carozzo ae traduzions fatis pe Odissee teatrâl, ven a stâi il fat che, ancje se si son dopradis diviersis feveladis furlanis si è dut câs mantignude une concezion caricaturâl, dialetâl, e ae fin antipasoliniane, de lenghe furlane.
Un intervent no esaustîf, che plui che rivâ a sierâ la cuistion a ‘nt vierç diviersis, cirint dut câs di tignî il dibatit a un nivel alt. ■
Maurizio Biasizzo


text:
IL FERÂL. Emigrants pe fede
Avost, timp di feriis e di polse; timp che ancje i nestris emigrants furlans a tornin dongje cualchi zornade tal lôr paîs a respirâ un fregul di aiar di cjase. Culì pre Antoni al pense ai missionaris furlans che a àn emigrâ, a son partîts pal mont plui che a fâ i colonizadôrs e a puartâ la fede, a cirîle e a scuviergile tai gnûfs popui dulà che si intivavin a lâ, a judâ cun tante umiltât e umanitât la int dal puest a scuviergi il tesaur platât tal lôr teren, a fâur sintî che la fede e à ancje il savôr de lôr tiere, il colôr dal lôr cîl, il profum dai lôr flôrs, la musiche dai lôr cjants.
pre Roman Michelotti
O sai che chescj tentatîfs di cirî lis olmis di Diu tal nestri mont e timp a vegnin lets ancje di chei furlans, passe doi milions, che a son lâts a cirî furtune su lis stradis no simpri fodradis di rosis dal mont. Sisilis ch’a àn fat il grant salt di là dal mâr, fueis e semencis strissinadis lontan dal aiar crût de dibisugne e de puaretât.
Ma il gno pinsîr al va, par cheste volte, ai furlans che no son lâts pal mont a cirîsi il pan ma a puartâ il pan, il pan da l’anime. Emigrants ancje lôr, ma emigrants pe fede.
Mi rive ogni tant, soredut sot fiestis, cualchi lôr rie augurâl. Dai tancj o ricuardi pre Scjefin di Possec, dibot gno confinant, Enzo Missoni di Mueç, pre Carli Trep ch’al à vude la venture di passâ cualchi an in seminari cuntun paian come me prime di frontâ chei de Indonesie, e tancj altris des cuatris parts dal mont.
A disin che la partignince a un popul e je une sorte di sigjîl o di marcje che ti segne par simpri. Di fat i furlans a restin furlans, cu lis virtûts e i difiets tipics, ancje lontan dal Friûl e ancje tes gnovis gjenerazions. O speri, e mi auguri, che la stesse regule e vali ancje pai missionaris, oms e feminis, che la vôs mistereose e amorose di Diu ur à domandât, o comandât, di lassâ la tiere e la parintât e la cjase di lôr pari, come Abram (Gjen 12,1). E lôr a son partîts come che ur veve dit il Signôr e là che lui ju veve distinâts.
Te tiere che a son rivâts, no son rivâts par prins, come Colomp o i colonizadôrs. Prin di lôr al è rivât il Signôr, lui che al semene la sô gracie framieç di ducj i popui e ch’al à un progjet plui grant e larc di chel de glesie. Pa la cuâl no rivin a puartâ il Signôr o la veretât e nancje la civiltât. Parcè che Diu al à semenât e al semene in ducj i popui e in dutis lis culturis. Lôr a àn prin di dut di metisi a cirî, cun umiltât, chestis olmis dal passaç di Diu, chestis “semencis di santitât” che al fevelave ancje sant Augustin.
In chest a son judâts, o crôt, dal jessi furlans. Parcè che il furlan, pardut là ch’al è lât, al à palesade grande umiltât e disponibilitât. Nol à pratindût ch’a fossin chei altris a gambiâ, come ch’a pratindin tancj prepotents ancje chi di nô, ma si è adatât a la gnove clime, onorant la gnove culture cul tacâ a fevelânt la lenghe. I nestris emigrants, pal ben de famee, si son adatâts a fâ dutis lis voris, ancje chês ritignudis pôc golosis e umiliantis. Parcè che nol è nuie di umiliant cuant che si lavore par passi i fîs. Cussì i missionaris furlans si son palesâts oms plui di pratiche che di teorie, plui di servizi che di comant, savint che, tal ream di Diu, dut al è nobil, ancje netâ il cûl di un frut o medeâ une plae infetade.
Mi plasarès che, dongje de concretece e dal servizi, si puartassin come viatic la nestre teologjie aquileiese, cul rispiet pal pluralisim e cu la veretât consolant de salvece universâl rafigurade tal mosaic di Gjone e dai pes. Insieme cul dogme de incjarnazion tal sens di sprofondament fintremai tal font de miserie spirtuâl de umanitât.
A son partîts di chi tun timp di grande puaretât economiche ma di ricjece spirtuâl. Dome un popul siôr di fede e di valôrs al rive a espuartâ vocazions. Cumò no vin plui fan matereâl ma salacor o vin miserie spirtuâl. Di fat o espuartìn capitâi ma no vocazions.
Ur domandìn alore ai nestris emigrants pe fede di no dismenteâ la lôr tiere e la lôr glesie. E di capînus tai timps grivis che o stin vivint. Salacor al è plui gratificant jentrâ tune staipe africane plene di fruts che ti tirin di ogni bande che cjatâti tune glesie ricje di art e di bêçs e cence un cjan. ■
(Publicade su la Vite Catoliche ai 24.01.1998 Cirint lis olmis di Diu vol. 4, pagj 133)
pre Antoni Benline


text:
CJARGNE VIVE. Friulfisa di Marco Tomiato
Dispès, passant dongje de Puarte Disot di Tumieç, tu vegnis involuçât des notis musicâls che a vegnin dal negozi Friulfisa di Marco Tomiato. A son notis coloradis che no podin lassâti indifarent se no altri pal fat che a vegnin des armonichis di cualitât prontadis propit alì.
La passion di Marco e nas par câs. Une dì, a siet agns, so pari lu puarte a cognossi un so amì di Udin, il mestri e justadôr di armonichis Massimo Bellina. In cheste ocasion i domande se al vûl provâ a imparâ a sunâ il strument e di li e scomence la aventure. Marco al cres e la sô curiositât lu puarte ancje a studiâ ce che al è dentri di une armoniche; al fâs cetancj cors a Castelfidardo e tal 2001 al comence a meti in pratiche ce che al à studiât.
Il negozi al è piçul ma al à dut ce che al covente par fâ riparazions, acordaduris (par chest al à comprât in Americhe un acordadôr par ducj i gjenars di armonichis), par cambiâ i timbris e ancje par meti adun i tocs (che a vegnin di Castelfidardo) di une gnove armoniche. Purtrop al è un lavôr che, dal pont di viste economic, nol rint trop parcè che al è di nicje, al domande tantis oris di lavôr e po dopo parcè che la grande part dai musiciscj de zone e sune a nivel amatoriâl, cence grandis pretesis e cuntun nivel bas, tant dal pont di viste musicâl che tecnic.
Dutis lis armonichis che a jessin di chi a son di cualitât medie alte (i materiâi utilizâts a son len, alumini e carton pal fol); in particolâr, il sun al è bon parcè che che Marco, tecnic ancje di acustiche, al à dât une olme no di pôc cont intes sôs armonichis: il segret al sta inte elaborazion de acordadure che e fâs in mût che cuant che si sune cui regjistris brilants il sun nol deti fastidi intes orelis.
Dut chest al ven spiegât intal libri che al à scrit “I segrets de fisarmoniche”; cui che al passone su internet al pues dâ un cuc tal sît www.friulfisa.it.
Marco, intal so timp libar, al sune la armoniche (di pôc al à fat ancje un CD) e al insegne inte Universitât de tierce etât di Tumieç indulà che al cîr di trasmeti cheste sô grande passion pe armoniche e pe musiche. ■
Marta Vezzi


text:
AUSTRIE. La fieste dal papà: la economie si profite simpri di plui
La Fieste dal papà e ven celebrade pal mont in zornadis divieris: in Austrie al cole simpri su la seconde domenie di Jugn. La celebrazion si distache ancjemò vuê in mût significatîf in rispiet ae fieste de mame cussì i contribûts dai paris ae lôr fameis a vegnin percepît mancul impuartants. Tai ultins agns però la economie si profite simpri di plui tal 2009 lis venditis a àn otignût i € 108 milions za il 2/3 des venditis de fieste de mame (2009: € 156 milions).
Une indagjin dal 2010 condusude de Cjamare di Cumierç di Viene e à mostrade un risultât plasevûl. La grande maiorance de popolazion – ven a dî in plui che l’80 parcent – a àn il lôr pari une vore a cjâr e lu rispietin. Il 70 parcent a vegnin sostignût dal lôr pari, e par doi tierçs il pari al reste un esempli pusitîf (65%).
28 parcent però a segnalin, che a àn dome pôcs o nissun contat cul pari.
Simpri di plui matrimonis a finissin cuntun divorzi . La organizazion “Paris cence dirits” (Väter ohne Rechte) e critize soredut la situazion juridiche atuâl che e nas dopo un divorzi dispès la leç e decît cuintri dai interès dai paris e simpri di plui fruts a cressin cence vê un contat regolâr cul papà. Particolarmentri la tendence dai ultins agns e mostre che simpri di plui matrimonis a finissin cuntun divorzi. Tal 1965, ancjemò al 14,4 parcent, al rive tal 1985 fin asl 30,8 parcent e tal 2007 o notìn il numar plui alt 49,5 parcent (2010). Inmò mancul resistents a son i matrimonis a Viene, dulà i divorzis a àn superât a partî dal 1999 simpri il 50 parcent, tal periodi 2004-2007 ancje il 60 parcent. ■
JANEZ ERAT


text:
TV FRIÛL E CJANÇONS. Festivalfrascje
Istât: timp di mâr, di vacancis, e soredut di “cjançons dal Istât”. Chês che la prime volte che tu lis sintis tu disis “biele, cheste!”, la tierce volte tu disis: “Ah, cheste le cognòs!”, dopo dusinte e trê voltis tu disis: “Simpri chê? Vonde!”.
Fin a cualchi an fa, al jere un program che al celebrave propit chês cjançons li: il Festivalbar. E dal moment che ai furlans ur plâs recuperâ lis tradizions, specialmentri lis tradizions che a àn dentri la peraule “bar”, chest Istât la television furlane e rilance il Festivalbar, anzit: la Festivalfrascje.
Se nissun al veve capît parcè che il Festivalbar si clamàs cussì, cu la Festivalfrascje, finalmentri al è dut clâr: i cjantants a ziraran par dutis lis frascjis dal Friûl a fâ sintî lis lôr cjançons a ducj.
Par jentrâ a viodi il spetacul nol covente il biliet: baste lassâ jù la patente (che dopo al è miôr no vuidâ), e invezit de machinete o dai fulminants, te Festivalfrascje il public al tire sù in alt i tais.
Come al Festivalbar, ancje la Festivalfrascje e je la ocasion par consegnâ ai artiscj i plui grancj ricognossiments pes venditis, come il disc di aur, il disc di platin, il disc di modon (il modon al è simpri la robe plui preziose, par un furlan) e il prestigjôs disc di frico.
Ma rispiet al Festivalbar al è un grant miorament: cualchidun vevial clâr cemût che e faseve une cjançon a vinci te trasmission taliane? Di cjase no si votave, de place nancje. Une cjançon e vinceve e nissun al rivave a capî parcè che e veve vint.
Ma te Festivalfrascje al è dut plui facil: se a cualchidun i plâs une cjançon, i ofrìs di bevi al cjantant. Cussì il festival al devente ancje une prove di abilitât: cui che al vinç nol à dome di vê une biele cjançon che e plasi al public, ma al à ancje di rivâ a cjantâ cuant che al è cjoc! Parcè che ancje di Istât, e ancje se al è un cjantant, un furlan no si tire mai indaûr devant dai siei dovês, e la regule e je clare: al Festivalfrascje no si pues bevi in playback. ■
Bete di Spere


text:
MEDITANTLIS TAL SO CÛR. Il biliet di ingrès
A son di scoltâ cun grande atenzion; a son pôcs, simpri mancul. A son la ultime vôs di une int che e à savût di patî. A son i emigrants: feminis e oms di valôr che e àn molât cheste tiere cjalant a un mont gnûf, a un gnûf avignî. A àn fat il biliet e a son lâts, partîts cence nuie e nô o vin gjoldût de monede che a fasevin rivâ, des ideis che tornant a puartavin, dal bon non che a àn lassât intal mont intîr.
Partint e patint, i emigrants a àn fat cressi il Friûl; nô al contrari lu vin smenteât, fat calâ: di fat o stentìn a jessi furlans; nus àn imbonîts e alienâts.
Torne invezit a ce che tu sês; scuvierç, al disarès Pasolini, il to inconfondibil savôr e colôr. No sta fâ il moderni e il sapient lant a slàs, a mat vie.
No sta alçâti parcè che tu vâs cul carel al supermarcjât: un popul dome passût al devente egoist, ignorant e violent.
No sta lassâti inceâ dal mît di une uniche culture mondiâl e multimediâl: la Europe cu la sô superculture e à fat vueris, coloniis e sclâfs: e à falît.
No sta crodi che e rivi intal mont une uniche lenghe. Lis lenghis a nassin de int e la int e vîf in lûcs dal dut difarents. Cjacare pardut e simpri furlan.
No esistin popui plui grancj e plui piçui, maiorancis e minorancis: la vite di un frut no vâl plui di chê di un anzian. Deliberiti di chel vioditi simpri minôr e inferiôr parcè che furlan.
No sta iluditi di valê parcè che to fi al sa navigâ in internet: l’internet al è svelt, al fâs comut, ma une gjenerazion “copie e incole” e je cence doman.
Riscuvierç il ben che i tiei vons te sapience ti àn tramandât. Torne ai valôrs dal Vanzeli e dal spirt. Al dîs Cˇechov intune sô conte che tal spirt al sta il vêr progrès, l’unic pussibil, indispensabil pe umanitât. E chest, prin de tecniche, dal computer, dal viazâ e dal cjacarâ par inglês.
Cualchidun mi viodarà sierât e esagjerât. No; cjapìn il coragjo dai emigrants e tornìn a partî; comprìn il biliet e paìn il presit che al è di paiâ: chel dal valôr primarûl de persone, dal rispiet di ogni popul, lenghe e culture. E sarà cheste la uniche comunitât umane che e podarà vê un avignî.
pre Tonin Cjapielâr


text:
MEDITANTLIS TAL SO CÛR. Robis fûr di plomp
Pues dâsi che al sedi timp pierdût e sore dut che al dedi fastidi il criticâ cheste nestre struture eclesiastiche, ma e dîs la filosofie popolâr che “la lenghe e bat li che il dint al dûl” e tal Vanzeli il Signôr al vise: “Là che al è il to tesaur, li al sarà ancje il to cûr” (Mt 6,21). Il gno cûr i vûl ben a la glesie; no soi cuintri de glesie, ma cuintri cheste imagjine di glesie. Par chest, dopo i aveniments mediatics dal mês di Mai, o torni ancjemò une volte a dâ la mê opinion dal dut difarente de propagande trionfant: mi riferìs a la beatificazion di Zuan Pauli II e al viaç di Pape Benedet XVI a Vignesie plui che a Aquilee.
Mi son someadis sproposetadis lis bussadis a la casse di Zuan Pauli II, il cerimoniâl frêt e prestabilît, lis laudis fûr di ogni regule; une impression macabre mi à fat la esibizion de ampole dal sanc: une robe di altris timps e fûr dai nestris timps. Cemût metisi a preâ devant di chel sanc; un feticisim di no rivâ a spiegâ. O resti cul Antîc Testament li che il Signôr tal Deuteronomi al dîs: “Vuarditi dome di no tocjâ il sanc” (cf. Dt 12,23). O dîs il vêr, no savarès cemût spiegâ cheste operazion ai fruts; al è un fat che nus ripuarte a la Rome dal 1600 cuant che i pelegrins a podevin cjatâ in chês glesiis lis relicuis plui straniis e fûr di ogni bon sens e prove storiche.
Mi lasse une vore perplès la necessitât di un miracul par decidi de santitât di une persone e culì o resti cun Martin Lutâr cuant che al dîs: “O vin di stâ sigûrs che la anime e pues fâ di mancul di dut, fûr che de Peraule di Diu; e cence la Peraule di Diu nuie i zove. Ma cuant che e à la Peraule di Diu di nuie altri e à dibisugne”. Nancje de prove dai miracui.
La esaltazion mediatiche, ancje pal viaç di Pape Benedet XVI e jere za scontade e duncje fûr de veretât; in plui, la television e i massmedia a banalizin la sacralitât e a metin l’om spirtuâl a pâr dai vip e dai parons dal mont; jo o preferìs restâ cul profete Isaie cuant che al dîs: “Ogni om al è tant che jerbe e dute la sô glorie e je tant che une rose di cjamp” (Is 40,6).
Daprûf di tante confusion, ce tant plui serie la nestre int che pluitost di metisi in mostre e larès sot tiere e ce tant grant che al devente il comandament di Diu: “No tu ti fasarâs nissune imagjine” (Dt 5,8).
O conclût chest gno sproc cuntun ritornel che al fore il cûr ma che si sint simpri di plui: “Jo o crôt, ma no mi sint di meti pît intal mont catolic”.
Al è vêr che o ai di convertîmi jo, ma al è ancje vêr che la cussience dai cristians di vuê e domande ai sorestants eclesiastics un gambiament radicâl in cheste vecje glesie, un voltâ pagjine, un spirit gnûf par une glesie gnove.
pre Tonin Cjapielâr


text:
MEDITANTLIS TAL SO CÛR. Tun cidinôr cuiet
La liturgjie dal timp di Nadâl e cjante: “Biel che un cidinôr cuiet al invuluçave dutis lis robis e la gnot e jere a mieç dal so cors, la tô Peraule onipotente, Signôr, e je vignude jù dal cîl, des sentis reâls”.
Al torne Nadâl: forsit un Nadâl mancul superficiâl tun mont scandalôs, mancul sunsurôs tun moment li che ducj o vin dibisugne di riflession. Jo, par me, o domandi un Nadâl incurnisât di cidin.
O pensi ai cidins dai timps di une volte cuant che te mê valade, la int e partive des borgadis cul ferâl impiât e pai trois dal bosc e rivave te glesie glaçade par lassâsi sclipî, dopo de vuere, di une peraule di amôr e di pâs. Ma chest al è un cidin romantic che mi ripuarte a la ingjenue poesie dai miei agns di frut.
Al esist ancje un cidin che al scaturìs de necessitât: o sint il suturni tasê fra lis corsiis dai ospedâi, dai istitûts di ripôs, des personis che a san ce che e je la miserie e a vivin in lûcs li che la preiere e je cence sunôr e la zornade svuarbade di ogni avignî. A son lûcs li che il dolôr ti rint mut.
Ma a florissin ancje altris cidins: il cidin di une sielte di amôr. E il pinsîr al va a une mame e a un papà che a stan spietant il lôr prin frutin e che no cjatin peraule par pandi il miracul che ur sta sucedint; il cur al cor a ducj chei, pôcs o tancj, che te gjostre vueite dal mont cun fiducie a sielzin di crodi tal ben, di tornâ a dâsi dafâ.
E il “cidinôr cuiet” de liturgjie dal nestri Nadâl?
Pal cristian l’event de incjarnazion dal Signôr al è come il misteri di une stele che e cole, o di un floc di nêf vignût jù dal cîl o di une gote di rosade te prime lûs de zornade: lûs, cjandôr e gote profumade che si poin te tiere e si misclicin cul pantan; e je la libare sielte dal amôr di un Signôr che nassint fra di nô si incjadene a la necessitât dal dolôr, de injustizie e de muart: amôr eterni e fedêl impastanât cul pecjât par riscatânus de necuizie dal mâl.
Al è forzit chest che S. Pauli al vûl dî cuant che al scrîf:
“che o vebis la pussibilitât di capî il sens de largjece, de lungjece, de altece e de profonditât, ven a stâi di cognossi l’amôr di Crist che al va plui in là di ogni altre cognossince”. (cf. Ef 3,17-19)
Ma culì tocje dome tasê e adorâ.
Al è chest lusôr che nus mene al cuiet cidinôr dal misteri cristian dal Nadâl.
pre Tonin Cjapielâr


text:
AI 32 DI MAI. Plasê, Sandri Manzoni
La leterature e je chê robe che e covente a chei che a lein par vignî fûr de lôr vite e jentrâ intun mont diferent, e a chei che a scrivin par fâ jentrâ te lôr vite ducj chei altris.
No je une robe “tipichementri furlane”, al è clâr: il furlan, in medie, al fâs di dut par tignî chei altris fûr de sô vite privade e dai siei pinsîrs, e cun dut che il Friûl al à vût e al à ancjemò cualchi bon scritôr, te storie de leterature taliane o sin un pôc come su la cjarte gjeografiche: metûts in bande.
Cuissà ce che al sarès dal furlan e dal talian se lis robis, cuant che la unitât linguistiche e jere ancjemò dute di fâ, a fossin ladis intune altre maniere. Se, par esempli, par rafinâ la lenghe dai Promessi Sposi, Manzoni al ves “resentât i peçots tal Tiliment” invezit che tal Arno.
“Chel ram dal lât di Sauris” al sarès deventât un dai incipit plui famôs dal mont, par no fevelâ dal toc plui comovent di ducj, l’adiu ai monts, che al varès sunât plui o mancul cussì: “Mandi, monts vignûts sù de Cjargne e jevâts sù tai nûi” (il cîl no si sarès viodût, pal sigûr al varès plovût).
Forsit la storie di Renso e di Lussie e sarès ancje lade intun altri mût, cun jê lade a taponâsi li dai fraris a Madone di Mont invezit che li de muinie di Monza, e lui cjapât dentri tun riviel pal presit dal Montâs par fâ il frico, in place San Jacum a Udin. E la epidemie di peste e sarès stade ingriviade dal fat che ducj a varessin continuât a lavorâ distès, cence metisi in malatie.
Il finâl? Plui o mancul compagn. Renso e Lussie, libars aromai di Don Rodrigo, a saressin finalmentri lâts sul altâr cjantant “La ligrie e je dai zovins e no dai vecjos maridâts”.
E Don Rodrigo? Cemût saressial lât a finî? Forsit il Manzoni, vignint in Friûl, al varès imparât a jessi un tic mancul vendicatîf e a no fâ murî i triscj di peste. Don Rodrigo cui soi “Bravos” (anzit, cui soi “Bubez”) si sarès stufât di fâ la vuere a Renso e al sarès lât a polsâ e a cjapâ soreli a Barcola.
Parcè che clarementri, se Manzoni al fôs vignût a resentâ i peçots tal Tiliment, il personaç plui trist, plen di bêçs e egoist di dut il libri, al sarès stât sigûr un triestin.
BETE DI SPERE